רוסיה במשחקים האולימפיים

**[[רוסיה]]** משתתפת ב**[[המשחקים האולימפיים|משחקים האולימפיים]]** מאז אולימפיאדת לילהאמר (1994) ובמשחקי הקיץ מאז אולימפיאדת אטלנטה (1996). עד לפירוקה של האימפריה הרוסית במהפכת אוקטובר ב-1917, השתתפה האימפריה בשלוש אולימפיאדות, ולאחר הקמת ברית המועצות, התחרו הספורטאים הרוסים במסגרת המשלחת הסובייטית, החל מאולימפיאדת הלסינקי (1952). ב-1991 התפרקה ברית המועצות ל-15 מדינות נפרדות, ורוסיה ביניהן. באולימפיאדת ברצלונה (1992) התחרו ספורטאיהן של 12 מהמדינות, ובהן רוסיה, במסגרת המשלחת המאוחדת (Unified Team) של 12 מתוך 15 מדינות ברית המועצות לשעבר, ורק לאחר מכן שבה רוסיה ושלחה משלחת עצמאית.

באולימפיאדות בהן השתתפה רוסיה לאחר פירוק ברית המועצות, הגיעו הספורטאים הרוסים להישגים גבוהים – בשתיים הראשונות דורגה במקום השני בטבלת המדליות, לאחר ארצות הברית, ובשתיים הבאות דורגה במקום השלישי, לאחר שגם סין חלפה על פניה. בסך הכול, צברו הספורטאים הרוסים 425 מדליות, מהן 148 מדליות זהב. רוסיה מדורגת במקום ה-12 בטבלת המדליות של כל הזמנים. הענפים בהם הושגו מרבית המדליות הם היאבקות (56 מדליות, מהן 31 מדליות זהב), אתלטיקה (59 מדליות, מהן 19 מדליות זהב), סיף (26 מדליות, מהן 13 מדליות זהב) והתעמלות מכשירים (44 מדליות, מהן 10 מדליות זהב). השחייניות הצורניות הרוסיות זכו בכל מדליות הזהב שחולקו מאז אולימפיאדת סידני (2000), ורוסיה ניצבת בראש טבלת המדליות של כל הזמנים בענף זה. גם בהתעמלות אמנותית זכו הרוסיות בכל מדליות הזהב שחולקו מ-2000 ל-2016, וגם בענף זה מוליכה רוסיה את טבלת המדליות.

באולימפיאדות החורף השתתפה רוסיה מאז אולימפיאדת לילהאמר (1994) עד אולימפיאדת סוצ'י (2014). גם באולימפיאדות אלה זכו הספורטאים הרוסים להישגים גבוהים. רוסיה דורגה בין חמש המדינות המובילות בטבלאות המדליות של האולימפיאדות בהן השתתפה, ובלילהאמר ובאולימפיאדת סוצ'י (2014), אותה אירחה, אף דורגה במקום הראשון. הספורטאים הרוסים צברו 121 מדליות בשש אולימפיאדות החורף בהן השתתפו, מהן 47 מדליות זהב, והיא מדורגת במקום העשירי בטבלת המדליות של כל הזמנים. הענפים בהם התבלטו הספורטאים הרוסים במיוחד הם סקי למרחקים (33 מדליות, מהן 14 מדליות זהב, נתון המציב את רוסיה במקום החמישי בטבלת המדליות של כל הזמנים, אחרי נורווגיה, שוודיה, ברית המועצות ופינלנד), החלקה אומנותית (26 מדליות, מהן 14 מדליות זהב, רוסיה שנייה רק לארצות הברית בענף זה) וביאתלון (23 מדליות, מהן 10 מדליות זהב; רוסיה מדורגת במקום השלישי בענף זה, אחרי גרמניה ונורווגיה).

המשלחת הרוסית הושעתה מפעילות ולא הותר לה להשתתף באולימפיאדת פיונגצ'אנג (2018), במקום זאת אושר ל-169 ספורטאים רוסיים להשתתף כחלק ממשלחת עצמאית של ספורטאים רוסים המתחרה תחת דגל הוועד האולימפי הבין-לאומי. בדצמבר 2019 קבעה הסוכנות העולמית נגד סמים בספורט על איסור בן ארבע שנים לרוסיה מפעילות ספורטיבית בין-לאומית. עם זאת, בעקבות פנייתה של רוסיה לבית הדין לבוררות בספורט קבע האחרון כי האיסור יופחת לשנתיים. במהלך תקופת האיסור לא תותר למשלחת הרוסית להשתתף באולימפיאדת טוקיו (2020) ואולימפיאדת בייג'ינג (2022). אולם, ספורטאים רוסים שיוכיחו כי אינם קשורים ישירות לשימוש בסמים יורשו להשתתף תחת הוועד האולימפי הרוסי. מרוסיה נשללו סך של 43 מדליות (עוד 2 מדליות נשללו מנבחרת חבר המדינות ונבחרת הספורטאים האולימפיים מרוסיה), כשכל המדליות הורדו בשל טענת סימום.

לקראת אולימפיאדת טוקיו 2020, רוסיה הושעתה מלהשתתף בטורנירים ובסבבים רשמיים בכל המקצועות עקב מציאת סמים אסורים בקרב רבים מהמתעמלים והאתלטיות שלהם. אולם לאחר עתירה של חלק מהמתעמלים על עונש קולקטיבי גם כלפי מי שנקי – הותר לחלקם להשתתף אך במקום לייצג את רוסיה ולעשות שימוש בדגל רוסיה וההמנון הרוסי, במקרה של מדליית זהב – הם נאלצו לייצג את "**[[הוועד האולימפי הרוסי]]**" (**ROC**) בלבד, תחת הדגל של הוועד האולימפי הרוסי, ובמקום המנון נבחר קונצ'רטו לפסנתר מס' 1 של המלחין הרוסי צ'ייקובסקי.

## אירוח המשחקים
אולימפיאדת מוסקבה (1980) נערכה בתחומי רוסיה בעת שהייתה חלק מברית המועצות. האולימפיאדה הראשונה שנערכה בשטחה של רוסיה כמדינה עצמאית הייתה אולימפיאדת החורף של 2014, בסוצ'י. סוצ'י הועדפה על פניהן של פיונגצ'אנג וזלצבורג. מוסקבה הגישה את מועמדותה לאירוח המשחקים של 2012, אך דורגה במקום החמישי, אחרי לונדון, פריז, מדריד וניו יורק.

## היסטוריה
### משחקי הקיץ
#### אולימפיאדת אטלנטה (1996)
[ממוזער|השחיין [אלכסנדר פופוב (שחיין)|אלכסנדר פופוב, האלוף האולימפי במשחים ל-50 ו-100 מטר חופשי בברצלונה ובאטלנטה]]
לאחר 9 אולימפיאדות בהן התחרו הספורטאים הרוסים במסגרת המשלחת הסובייטית, ועוד אולימפיאדה אחת בה התחרו במשלחת מאוחדת להם ול-11 מדינות נוספות, שבה רוסיה ושלחה משלחת נפרדת לאולימפיאדת אטלנטה (1996). לאורך השנים, דורגו המשלחות הסובייטיות במקום הראשון או השני בכל המשחקים בהן השתתפו. רוסיה, המרכיב העיקרי בברית המועצות, המשיכה במגמה זו, ובמשחקים אלה זכו הספורטאים הרוסים ב-63 מדליות, מהן 26 מדליות זהב, שהציבו את רוסיה במקום השני בטבלת המדליות, אחרי ארצות הברית.

בשחייה זכו הרוסים ב-8 מדליות, מהן 4 מדליות זהב. אלכסנדר פופוב זכה במדליות זהב במשחים ל-50 ול-100 מטר חופשי (משחים בהם ניצח גם בברצלונה), ודניס פנקרטוב ניצח במשחים ל-100 ו-200 מטר פרפר. במשחה ל-100 מטר פרפר קבע פנקרטוב שיא עולם חדש – 52.27 שניות. שניהם היו שותפים לזכייתה של נבחרת השליחים במדליית כסף במשחה ל-100X4 מטר מעורב, ופופוב היה שותף גם לזכייה במדליית הכסף במשחה השליחים ל-100X4 מטר חופשי. שני שחיינים נוספים זכו במדליות ארד – ולדיסלב קוליקוב במשחה ל-100 מטר פרפר ואנדריי קורנייב במשחה ל-200 מטר חזה.

הסייפים זכו ב-7 מדליות, בהן 4 מדליות זהב. בחרב זכה סטניסלב פוזדניאקוב במדליית הזהב וסרגיי שריקוב במדליית הכסף, ושניהם היו שותפים לזכייתה של הנבחרת הרוסית במדליית הזהב בטורניר הקבוצתי. אלכסנדר בקטוב זכה במדליית זהב בדקר, והיה שותף לזכייתה של הנבחרת במדליית הכסף. נבחרת הרומח זכתה במדליית זהב ובתחרויות הנשים זכתה נבחרת הדקר במדליית ארד. גם בהיאבקות רשמו הרוסים מאזן של 7 מדליות מהן 4 מדליות זהב. אלכסנדר קרלין זכה בתואר האולימפי השלישי ברציפות, ובמדליות זהב נוספות זכו ולדימיר בוגייב, בובאיסר סאיטייב וחאג'ימוראד מגומדוב. מחרבק חדרצב, שהיה האלוף האולימפי בסיאול ובברצלונה, איבד את תוארו וזכה במדליית כסף. זאפאר גולייב ואלכסנדר טרטיאקוב זכו במדליות ארד.

באתלטיקה זכו הרוסים ב-10 מדליות, מהן 3 מדליות זהב. סווטלנה מסטרקובה זכתה במדליות הזהב בריצת 800 מטר ובריצת 1500 מטר, ובמדליית הזהב השלישית זכתה ילנה ניקולייבה, שקבעה שיא אולימפי חדש בהליכה ל-10 ק"מ, 41:49 דקות. ולנטינה יגורובה זכתה במדליית כסף בריצת מרתון, אינה לסובסקאיה רשמה הישג דומה בקפיצה משולשת, ונטליה סדובה עשתה זאת בזריקת דיסקוס. אתלטית נוספת, אירינה חודורושקינה, זכתה במדליית ארד בהדיפת כדור ברזל. בתחרויות הגברים זכו הרוסים ב-3 מדליות כסף: איליה מרקוב בהליכה ל-20 ק"מ, מיכאיל שצ'ניקוב בהליכה ל-50 ק"מ ואיגור טרנדנקוב בקפיצה במוט.

בהתעמלות זכו הרוסים ב-8 מדליות, מהן 3 מדליות זהב. אלכסיי נמוב זכה בשש מהמדליות: מדליות זהב בתרגיל הקפיצות ועם הנבחרת בתחרות הקבוצתית, מדליית כסף בקרב-רב ומדליות ארד בתרגילי הקרקע, המתח וסוס הסמוכות. במקבילים סיים במקום הרביעי. בתחרויות ההתעמלות לנשים זכתה סבטלאנה חורקינה במדליית הזהב במקבילים המדורגים, ובמדליית הכסף עם הנבחרת בתחרות הקבוצתית. בעבר, זכו המתעמלות הסובייטיות במקום הראשון בכל התחרויות הקבוצתיות בהן השתתפו בין 1952 ל-1992.

בקליעה זכו הרוסים ב-6 מדליות, מהן 3 מדליות זהב. ארטם חאג'יבקוב זכה במדליית זהב בירי ברובה אוויר, בוריס קוקורב בירי באקדח ואולגה קלוצ'נבה בירי באקדח אוויר. מרינה לוגביננקו זכתה במדליית כסף בירי באקדח אוויר ובמדליית ארד בירי באקדח. בברצלונה זכתה לוגביננקו במדליות הזהב בשתי תחרויות אלה. קלעית נוספת, אירינה גרסימנוק, זכתה במדליית כסף בירי מ-50 מטר בשלושה מצבים.

שני מרימי משקולות, אלכסיי פטרוב ואנדריי צ'מרקין, זכו במדליות זהב, וסרגיי סירצוב זכה במדליית כסף. רוכבת האופניים זולפייה זבירובה זכתה במדליית זהב במרוץ אופני כביש נגד השעון, ובמרוץ אופני מסלול זכתה נבחרת הרוכבים הרוסית במדליית כסף במרוץ המרדף ל-4000 מטר. בקפיצה למים זכה דמיטרי סאוטין במדליית זהב בקפיצה מ-10 מטר, ואירינה לאשקו זכתה במדליית כסף בקפיצה מ-3 מטר. המתאגרף אולג סאיטוב זכה במדליית זהב, ושלושה מתאגרפים נוספים זכו במדליות ארד: אלברט פקייב, ראימקול מלחבקוב ואלכסיי לזין.

המתעמלת האמנותית יאנה בטירשינה זכתה במדליית כסף, ונבחרת ההתעמלות האמנותית זכתה במדליית ארד. אדוארד זנובקה זכה במדליית כסף בקרב חמש מודרני, וכך גם צוות שייטי הסולינג. הקיאקיסטים הרוסים זכו במדליית ארד במקצה הרביעיות ל-1000 מטר, ושמיניית החותרים רשמה הישג דומה.

שתי נבחרות הכדורעף סיימו במקום הרביעי. נבחרת הגברים הפסידה בחצי הגמר להולנד וליוגוסלביה במשחק על מדליית הארד, ונבחרת הנשים הפסידה בשלבים המקבילים לנבחרות סין וברזיל. נבחרת הנשים בכדורסל הודחה בשלב רבע הגמר בידי נבחרת אוסטרליה וסיימה במקום החמישי. נבחרת הגברים בכדוריד ונבחרת הכדורמים סיימו אף הן במקום החמישי.

#### אולימפיאדת סידני (2000)

קובץ:Medalistswaving-syd2000-600pxl.JPG|המתעמלות האמנותיות אלינה קבייבה (משמאל) ויוליה ברוסקובה (במרכז) על דוכן המדליות בסידני
קובץ:Viatcheslav Ekimov in 2016.jpg|רוכב האופניים ויאצ'יסלב יקימוב, האלוף האולימפי במרוץ נגד השעון בסידני ובאתונה
קובץ:Dmitriy Sautin.jpg|הקופץ למים דמיטרי סאוטין, שזכה ב-8 מדליות אולימפיות בין 1992 ל-2008

435 ספורטאים רוסים נטלו חלק באולימפיאדת סידני (2000). גם בתום משחקים אלה דורגה רוסיה במקום השני אחרי ארצות הברית, לאחר שהספורטאים הרוסים צברו 89 מדליות, מהן 32 מדליות זהב – המספר הגבוה בתולדותיה.

בהתעמלות מכשירים זכו הרוסים ב-15 מדליות, 5 מכל סוג. אלכסיי נמוב זכה בשש מדליות נוספות: מדליות זהב בקרב-רב ובתרגיל המתח, מדליית כסף בתרגיל הקרקע ומדליות ארד בתרגילי המקבילים וסוס הסמוכות, ועם הנבחרת בתחרות הקבוצתית. בנוסף, סיים במקום הרביעי בקפיצות. חברו לנבחרת, אלכסיי בונדרנקו, זכה במדליית כסף בקפיצות. אצל הנשים זכתה ילנה זמולודצ'יקובה במדליות זהב בתרגילי הקרקע והקפיצות, סבולנה חורקינה זכתה במדליית זהב במקבילים המדורגים ובמדליית כסף בקרקע, יקטרינה לובזניוק זכתה במדליית כסף בקורה ובמדליית ארד בקפיצות, וילנה פרודונובה זכתה במדליית ארד בקורה. ארבעתן היו שותפות לזכייתה של הנבחרת הרוסית במדליית הכסף.

המתאבקים זכו ב-9 מדליות, מהן 6 מדליות זהב. מוראד אומחאנוב, אדם סאיטייב, סגיד מורטזלייב, דוד מוסולבס, ורטרס סמורגאשב ומוראט קרדנוב היו זוכי מדליות הזהב. אלכסנדר קרלין איבד את תוארו לאחר שלוש זכיות רצופות, לאחר שהפסיד בקרב הגמר לאמריקני רולון גארדנר, והסתפק במדליית הכסף. ארסן גיטינוב זכה אף הוא במדליית כסף, ואלכסיי גלושקוב זכה במדליית ארד.

באתלטיקה זכו הרוסים ב-13 מדליות, מהן 3 מדליות זהב. ילנה ילסינה ניצחה בקפיצה לגובה ואירינה פריבלובה בריצת 400 מטר משוכות. פריבלובה זכתה גם במדליית ארד במרוץ השליחות ל-400X4 מטר. ארבע אתלטיות רוסיות נוספות זכו במדליות כסף: טטיאנה לבדייבה בקפיצה משולשת, לריסה פלשנקו בהדיפת כדור ברזל, אולגה קוזנקובה ביידוי פטיש וילנה פרוחורובה בקרב שבע. טטיאנה קוטובה זכתה במדליית ארד בקפיצה לרוחק. אצל הגברים, סרגיי קליוגין זכה במדליית זהב בקפיצה לגובה, וארבעה אתלטים נוספים זכו במדליות ארד: ולדימיר אנדרייב בהליכה ל-20 ק"מ, דניס קפוסטין בקפיצה משולשת, מקסים טרסוב בקפיצה במוט וסרגיי מקרוב בהטלת כידון.

המתאגרפים הרוסים זכו ב-7 מדליות. אולג סאיטוב זכה במדליית זהב שנייה ברציפות, וגם אלכסנדר לבזיאק זכה במדליית זהב. ראימקול מלחבקוב שיפר את הישגו מאטלנטה וזכה במדליית כסף, וגם גאידרבק גאידרבקוב וסולטן איברגימוב זכו במדליות כסף. קאמיל ג'מאלודינוב ואלכסנדר מלטין זכו במדליות ארד. הסייף פבל קולובקוב זכה במדליית זהב בדקר, וכך גם נבחרת הגברים בחרב ונבחרת הנשים בדקר. דמיטרי שבצ'נקו זכה במדליית ארד ברומח. הקופץ למים דמיטרי סאוטין זכה בארבע מדליות: מדליית זהב בקפיצה הסינכרונית מ-10 מטר, יחד עם איגור לוקאשין, מדליית כסף בקפיצה הסינכרונית מ-3 מטר, יחד עם אלכסנדר דוברוסקוק, ומדליות ארד בקפיצות היחידים מ-3 ומ-10 מטר. ורה איליינה ויוליה פחלינה זכו במדליית זהב בקפיצה הסינכרונית מ-3 מטר.

נבחרת ההתעמלות האמנותית זכתה במדליית זהב, ויוליה ברוסקובה ניצחה בתחרות היחידות. אלינה קבייבה זכתה במדליית הארד בתחרות זו. בתחרויות הטרמפולינה ניצחו שני רוסים – אלכסנדר מוסקלנקו אצל הגברים ואירינה קרבייבה אצל הנשים. גם בשחייה צורנית זכו הרוסיות בשתי מדליות הזהב – אולגה ברוסניקינה ומריה קיסיליובה בדואט, והנבחרת כולה (בה היו חברות גם ברוסניקינה וקיסיליובה) בתחרות הנבחרות.

הקלע סרגיי אליפירנקו זכה במדליית זהב בירי באקדח אש מהירה. ארטם חאג'יבקוב איבד את תוארו בירי ברובה אוויר וזכה במדליית כסף, ויבגני אלייניקוב זכה במדליית ארד. בירי מ-50 מטר בשלושה מצבים לנשים זכתה טטיאנה גולדובינה במדליית כסף ומריה פקליסטובה זכתה במדליית ארד. סבטלנה דמינה זכתה במדליית כסף בסקיט. רוכב האופניים ויאצ'סלב יקימוב זכה במדליית זהב במרוץ אופני כביש נגד השעון. במרוצי המסלול זכתה אוקסנה גרישינה במדליית כסף בספרינט, אולגה סליוסרבה זכתה במדליית ארד במרוץ הנקודות, ואלכסיי מרקוב רשם הישג זהה במרוץ המקביל לגברים. הטניסאי יבגני קפלניקוב זכה במדליית הזהב, לאחר שגבר במשחק הגמר על טומי האס. ילנה דמנטייבה זכתה במדליית הכסף לאחר שהפסידה לוונוס ויליאמס. אלוף אולימפי נוסף היה דמיטרי סווטקובסקי, שניצח בקרב חמש מודרני.

מרימת המשקולות ולנטינה פופובה זכתה במדליית כסף, ואילו אלכסיי פטרוב ואנדריי צ'מרקין איבדו את תואריהם וזכו במדליות ארד. בג'ודו נרשם מאזן דומה: ליובוב ברולטובה זכתה במדליית כסף, ויורי סטיופקין וטמרלאן טמנוב זכו במדליות ארד. השחיין אלכסנדר פופוב איבד את שני תואריו. במשחה ל-100 מטר חופשי נוצח בידי פיטר ואן דן הוחנבאנד וזכה במדליית כסף, ובמשחה ל-50 מטר חופשי סיים רק במקום השישי. שחיין נוסף, רומן סלודנוב, זכה במדליית ארד ב-100 מטר חזה. לוחמת הטאקוונדו נטליה איוואנובה זכתה במדליית כסף, וכך גם חותר הקאנו מקסים אופלב במקצה ל-500 מטר. רביעיית החותרות זכתה במדליית ארד.

בענפי הספורט הקבוצתי רשמו הפעם הנבחרות הרוסיות הישגים לא מעטים. נבחרת הגברים בכדוריד זכתה במדליית הזהב לאחר ניצחון 26–28 על נבחרת שוודיה. שתי נבחרות הכדורעף זכו במדליית כסף, הגברים לאחר הפסד לנבחרת יוגוסלביה, והנשים לאחר הפסד לנבחרת קובה. נבחרת הגברים בכדורמים זכתה אף היא במדליית כסף, לאחר הפסד 6–13 לנבחרת הונגריה, ומקבילתה הנשית זכתה במדליית ארד בטורניר הנשים הראשון בתולדות המשחקים, לאחר ניצחון 3–4 על נבחרת הולנד. נבחרת הנשים בכדורסל הודחה ברבע הגמר בידי נבחרת ברזיל וסיימה במקום השישי. גם נבחרת הגברים, בשורותיה כיכב אנדריי קירילנקו הודחה בשלב רבע הגמר, בידי ארצות הברית, וסיימה במקום השמיני.

#### אולימפיאדת אתונה (2004)

קובץ:Yelena Isinbayeva by Augustas Didzgalvis.jpg|ילנה איסינבייבה, האלופה האולימפית בקפיצה במוט באתונה ובבייג'ינג
קובץ:Yuriy Borzakovskiy Turin 2009.JPG|יורי בורזקובסקי, האלוף האולימפי בריצת 800 מטר באתונה
קובץ:Buwaisar_Saytiev.jpg|המתאבק בובאיסר סאיטייב, שזכה במדליות זהב באטלנטה, אתונה ובייג'ינג

לאולימפיאדת אתונה (2004) שלחה רוסיה משלחת בת 456 ספורטאים. המשלחת צברה מספר שיא של 90 מדליות (שנייה רק לארצות הברית), אך דורגה במקום השלישי בטבלת המדליות, לאחר שצברה מספר נמוך יותר של מדליות זהב (28) בהשוואה לסין.

הענף הבולט ביותר היה האתלטיקה, עם 19 מדליות, מהן 6 מדליות זהב. רוב המדליות הושגו בידי נשים. בקפיצה לרוחק שלוש העומדות על הפודיום היו רוסיות: טטיאנה לבדייבה זכתה בזהב, אירינה מלשינה בכסף וטטיאנה קוטובה במדליית ארד שנייה ברציפות. לבדייבה זכתה גם במדליית ארד בקפיצה משולשת. ילנה איסינבייבה קבעה שיא עולם בקפיצה במוט (4.91 מטר) וסגניתה הייתה סווטלנה פאופנובה. ילנה סלסרנקו קבעה שיא אולימפי בקפיצה לגובה (2.06 מטר) ואולגה קוזנקובה עשתה זאת ביידוי פטיש (75.02 מטר). נטליה סדובה זכתה אף היא במדליית זהב, בזריקת דיסקוס. טטיאנה טומשובה זכתה במדליית כסף בריצת 1500 מטר, ואולימפיאדה איוואנובה עשתה זאת בהליכה ל-20 ק"מ. נטליה אנטיוך זכתה במדליית ארד בריצת 400 מטר ובמדליית כסף במרוץ השליחות ל-400X4 מטר. גם במרוץ השליחות ל-100X4 מטר זכו הרוסיות במדליית כסף. אירינה קורז'ננקו ניצחה בהדיפת כדור ברזל, אך לאחר מכן התברר כי השתמשה בחומרים אסורים, והמדליה ניטלה ממנה. כתוצאה משינוי הדירוג, עלתה סווטלנה קריבליובה מהמקום הרביעי למקום השלישי, וזכתה במדליית ארד. בשנת 2012, שמונה שנים לאחר המשחקים, נבדקו הדגימות מחדש, והתברר כי גם קריבליובה השתמשה בחומרים אסורים, ומדליית הארד ניטלה ממנה.

בתחרויות האתלטיקה לגברים רשמו הרוסים הישגים צנועים יותר. יורי בורזקובסקי זכה במדליית הזהב היחידה, בריצת 800 מטר. בהליכה ל-50 ק"מ זכה דניס ניז'גורודוב במדליית הכסף, ואלכסיי ווייוודין זכה במדליית הארד. סרגיי מקרוב זכה במדליית ארד שנייה ברציפות בהטלת כידון, ודניל בורקניה זכה במדליית ארד בקפיצה משולשת.

המתאבקים זכו ב-10 מדליות, מהן 5 מדליות זהב. בובאיסר סאיטייב השיב לעצמו את התואר האולימפי, בו זכה לראשונה באטלנטה, ובמדליות הזהב הנותרות זכו מאוולט בטירוב, חאג'ימוראט גצלוב, אלכסיי מישין וחסן ברוייב. גיידר מאמדלייב זכה במדליית כסף, וכך גם המתאבקת גוזל מניורובה. ורטרס סמורגשב איבד את תוארו וזכה במדליית ארד, ובמדליות ארד נוספות זכו מחאץ' מורטזלייב וסז'יד סז'ידוב.

גם הקלעים זכו ב-10 מדליות, 3 מהן מדליות זהב. ליובוב גלקינה זכתה במדליית זהב בירי בשלושה מצבים ובמדליית כסף ברובה אוויר. מיכאיל נסטרוייב זכה במדליית זהב בירי באקדח ובמדליית כסף בירי באקדח אוויר, תחרות שבה זכה ולדימיר איסקוב במדליית ארד. במדליית הזהב השלישית זכה אלכסיי אליפוב, בטראפ. סרגיי פוליאקוב זכה במדליית כסף באקדח אש מהירה, וסרגיי אליפירנקו איבד את תוארו וזכה במדליית ארד. בירי במטרה נעה זכה אלכסנדר בלינוב במדליית כסף ודמיטרי ליקין זכה במדליית ארד.

שישה מתאגרפים רוסים זכו במדליות באתונה: אלכסיי טישצ'נקו, גאידרבק גאידרבקוב ואלכסנדר פובטקין זכו במדליות זהב, אולג סאיטוב איבד את תוארו לאחר שתי זכיות רצופות וזכה במדליית ארד, ובמדליות ארד נוספות זכו מוראט חרצ'ב וסרגיי קזקוב. שני רוכבי מסלול רוסים ניצחו במרוצי הנקודות: מיכאיל איגנטייב בתחרות הגברים, ואולגה סליוסרבה בתחרות הנשים. סליוסרבה זכתה גם במדליית ארד במרוץ אופני כביש. רוכבת מסלול נוספת, טמילה אבאסובה, זכתה במדליית כסף בספרינט. ויאצ'סלב יקימוב איבד את תוארו במרוץ אופני כביש נגד השעון, וזכה במדליית כסף. זמן קצר לאחר התחרות, נמצא כי המנצח בתחרות זו, האמריקני טיילר המילטון, קיבל עירוי דם לפני המרוץ, שנועד לשפר את ביצועיו. בתחילה ניטלה ממנו המדליה, אך עקב תקלה בבדיקת הדגימה, הוחלט להשאירה בידיו, וערעורי המשלחת הרוסית נידחו. עם זאת, בשנת 2010 הודה המילטון בשימוש בחומרים אסורים מאז שנת 1998, ובכלל זה באולימפיאדת אתונה. בשנת 2012 החליט הוועד האולימפי הבין-לאומי לשלול מהמילטון את המדליה, ולהעניקה ליקימוב.

נבחרת ההתעמלות האמנותית שמרה על תוארה, ובתחרות היחידות זכתה אלינה קבייבה במדליית הזהב ואירינה צ'אצ'ינה זכתה במדליית כסף. גם בשחייה צורנית נשמרה השליטה הרוסית, לאחר שהנבחרת שמרה על תוארה, ובדואט ניצחו אנסטסיה דוידובה ואנסטסיה ירמקובה. מרימי המשקולות הרוסים זכו בשבע מדליות, אך רק אחד מהם, דמיטרי ברסטוב זכה במדליית זהב. חאג'ימוראט אקאייב זכה במדליית כסף, ואדוארד טיוקין וגלב פיסרבסקי זכו במדליות ארד. בתחרויות המקבילות לנשים זכתה נטליה זבולוטניה במדליית כסף, וזארמה קסייבה וולנטינה פופובה זכו במדליות ארד. נבחרת סייפות הדקר זכתה במדליית זהב, ואילו נבחרות הגברים ברומח ובחרב זכו במדליות ארד. גם סייף הדקר פבל קולובקוב זכה במדליית ארד, שהייתה המדליה האולימפית השישית שלו, מאז 1988. רביעיית החותרים זכתה במדליית זהב, ובמדליית זהב נוספת זכה אנדריי מויסייב, שהיה הרוסי השלישי ברציפות שזוכה בתואר האולימפי בקרב חמש מודרני.

חמישה ג'ודאים רוסים זכו במדליות באתונה: ויטלי מקרוב וטמרלאן טמנוב זכו במדליות כסף, ודמיטרי נוסוב, חסבני טאוב וטאה דונגוזשווילי זכו במדליות ארד. הקופצת למים יוליה פחלינה זכתה במדליית כסף בקפיצה הסינכרונית מ-3 מטר, יחד עם ורה איליינה, ובמדליית ארד בתחרות היחידות. בקפיצה הסינכרונית מ-10 מטר זכו נטליה גונצ'רובה ויוליה קולטונובה במדליית כסף. דמיטרי סאוטין זכה במדליית ארד שנייה ברציפות בקפיצה מ-3 מטר. חותרי הקאנו אלכסנדר קוסטוגלוד ואלכסנדר קובליוב זכו במדליית כסף במקצה הזוגות ל-1,000 מטר ובמדליית ארד במקצה הזוגות ל-500 מטר. במקצה היחידים ל-500 מטר זכה מקסים אופאלב במדליית ארד. אלכסנדר מוסקלנקו איבד את תוארו בטרמפולינה וזכה במדליית כסף, והמדליסטית היחידה בתחרויות השחייה הייתה סטניסלבה קומרובה, שזכתה במדליית כסף במשחה ל-200 מטר גב.

המתעמלים, שזכו להישגים הגבוהים ביותר בסידני, רשמו הפעם הישגים מעטים יחסית. סבטלנה חורקינה זכתה במדליית כסף בקרב-רב, אנה פבלובה זכתה במדליית ארד בקפיצות, ושתיהן זכו גם במדליית ארד בתחרות הנבחרות. אלכסיי נמוב היה כבר מעבר לשיאו, אך השתתף בתחרות הקבוצתית ובתרגיל המתח. הקהל מחה בשריקות בוז על הציון הנמוך מדי לדעתו שנתנו לו השופטים (9.725), ואלו נכנעו ללחץ והעלו את הציון ל-9.762. שריקות הבוז נמשכו גם לאחר שינוי הציון, ונפסקו רק לאחר שנמוב עצמו פנה לקהל וביקש שלא יפריעו לספורטאים האחרים. בסופו של דבר הספיק לו הציון רק למקום החמישי.

שלוש טניסאיות רוסיות בכירות השתתפו בטורניר האולימפי, אנסטסיה מירקינה, ילנה דמנטייבה וסבטלנה קוזנצובה, שדורגו ערב המשחקים במקומות 3, 4 ו-5 בהתאמה. דמנטייבה הודחה כבר בסיבוב הראשון, לאחר שהפסידה לאוסטרלית אלישה מוליק, קוזנצובה הודחה ברבע הגמר לאחר הפסד לאיטלקייה פרנצ'סקה סקיאבונה ואילו מירקינה סיימה במקום הרביעי, לאחר שנוצחה אף היא בידי מוליק במשחק על מדליית הארד. מאראט סאפין שדורג תשיעי בין המשתתפים בטורניר הודח כבר בסיבוב השני לאחר שנוצח בידי הספרדי פליסיאנו לופס. בטורניר הזוגות הודחו דמנטייבה ומיסקינה כבר בסיבוב הראשון, לאחר הפסד ליפניות שינובו אסגואה ואי סוגיאמה, ואילו איגור אנדרייב וניקולאי דווידנקו הודחו בסיבוב השני, לאחר הפסד לאנדי רם ויוני ארליך.

בענפי הספורט הקבוצתי הגיעה להישג הגבוה ביותר נבחרת הנשים בכדורעף, שזכתה במדליית הכסף לאחר שגברה על נבחרת ברזיל בחצי הגמר, והפסידה לנבחרת סין בגמר. נבחרת הגברים זכתה במדליית ארד, לאחר שהפסידה לאיטליה בחצי הגמר, וניצחה את ארצות הברית במשחק על המקום השלישי. נבחרת הנשים בכדורסל זכתה אף היא במדליית ארד, לאחר שהפסידה בחצי הגמר 62–66 לארצות הברית, וגברה על ברזיל 62–71 במשחק על המקום השלישי. גם נבחרת הגברים בכדוריד זכתה במדליית ארד, לאחר שהפסידה בחצי הגמר 15–21 לגרמניה, וגברה 26–28 על נבחרת הונגריה במשחק על המקום השלישי. נבחרת נוספת שזכתה במדליית ארד, הייתה נבחרת הכדורמים, שהפסידה בחצי הגמר 5–7 לנבחרת הונגריה, וגברה 5–6 על יוון במשחק על המקום השלישי. נבחרת הנשים סיימה במקום החמישי.

#### אולימפיאדת בייג'ינג (2008)

קובץ:Waleri_Wiktorowitsch_Bortschin_6328.jpg|ולרי בורצ'ין, זוכה מדליית הזהב בהליכה ל-20 ק"מ בבייג'ינג
קובץ:Larisa Ilchenko 02.jpg|השחיינית לריסה אילצ'נקו, המנצחת במשחה ל-10 ק"מ במים פתוחים בבייג'ינג
קובץ:Elena Dementieva at the 2010 US Open 02.jpg|הטניסאית ילנה דמנטייבה, האלופה האולימפית בבייג'ינג
קובץ:Maxim Opalev 01.jpg|חותר הקאנו מקסים אופלב שזכה במדליית זהב בבייג'ינג

באולימפיאדת בייג'ינג (2008) נטלו חלק 467 ספורטאים רוסים. הם צברו 71 מדליות, מהן 22 מדליות זהב, ודורגו במקום השלישי בטבלת המדליות, אחרי סין וארצות הברית.

גם במשחקים אלה הייתה האתלטיקה הענף הפורה ביותר, עם 16 מדליות, מהן 5 מדליות זהב. בדומה לאתונה, גם בבייג'ינג רוב ההישגים בענף היו של נשים. ילנה איסינבייבה שברה שוב את שיא העולם בקפיצה במוט, והעמידה אותו על 5.05 מטר. סבטלנה פאופנובה זכתה במדליית הארד בתחרות זו. גולנרה סמיטובה-גלקינה שברה את שיא העולם בריצת 3000 מטר מכשולים (8:58.81 דקות), וגם בתחרות זו זכתה רוסייה במדליית ארד – יקטרינה וולקובה, מדליה זו נשללה ממנה ב-2016 בשל הרשעה באמרוץ. אולגה קניסקינה קבעה שיא אולימפי חדש בהליכה ל-20 ק"מ (1:26.31 שעות). טטיאנה לבדייבה זכתה בשתי מדליות כסף, בקפיצה לרוחק ובקפיצה משולשת. מריה אבקומובה זכתה במדליית כסף בהטלת כידון, ואנה צ'יצ'רובה זכתה במדליית ארד בקפיצה לגובה, שתי המדליות נשללו ב-2016 בשל הרשעה באמרוץ. טטיאנה צ'רנובה סיימה במקום הרביעי בקרב שבע, אך לאחר שהתברר כי הזוכה במקום השני, האוקראינית ליודמילה בלונסקה, נטלה חומרים אסורים, מדליית הכסף נשללה ממנה, וצ'רנובה התקדמה למקום השלישי וזכתה במדליית ארד. אתלטיות נוספות שבלטו בבייג'ינג כללו את יוליה גולובצ'יקובה (מקום רביעי בקפיצה במוט), יוליה גלושצ'ינה (מקום רביעי בריצת 400 מטר), ילנה סלסרנקו (מקום רביעי בקפיצה לגובה – הורשעה ב-2016 באמרוץ ונפסלה), טטיאנה פטרובה (מקום רביעי בריצת 3000 מטר מכשולים), סווטלנה קליוקה (מקום רביעי בריצת 800 מטר), מריה קונובלובה (מקום חמישי בריצת 10000 מטר), אנסטסיה קפצ'ינסקאיה (מקום חמישי בריצת 400 מטר), אינגה אביטובה (מקום שישי בריצת 10000 מטר), אוקסנה אודמורטובה (מקום שישי בקפיצה לרוחק), אנה אומרובה (מקום שישי בהדיפת כדור ברזל), אנה בוגדנובה (מקום שישי בקרב שבע), יקטרינה ביקרט (מקום שישי בריצת 400 מטר משוכות), טטיאנה פירובה (מקום שישי בריצת 400 מטר), ליליה שובוחובה (מקום שישי בריצת 5000 מטר), ויקטוריה גורובה (מקום שביעי בקפיצה משולשת), אירינה טימופייבה (מקום שביעי במרתון), טטיאנה אנדריאנובה (מקום שמיני בריצת 800 מטר) ואנה פיאטיך (מקום שמיני בקפיצה משולשת). נבחרת השליחות בריצת 100X4 מטר זכתה במדליית זהב, ואולם בשנת 2016 התברר כי אחת הרצות, יוליה צ'רמושנסקאיה, נטלה חומרים אסורים, והמדליה נשללה מהנבחרת. גם מנבחרת השליחות בריצת 400X4 מטר, שזכתה במדליית כסף, נשללה המדליה, לאחר שבבדיקה שנערכה ב-2016 נמצא כי אחת הרצות, אנסטסיה קפצ'ינסקאיה, השתמשה בחומרים אסורים.

בתחרויות האתלטיקה לגברים, זכה ולרי בורצ'ין במדליית הזהב בהליכה ל-20 ק"מ. בקפיצה לגובה זכה אנדריי סילנוב במדליית זהב, וירוסלב ריבקוב זכה במדליית ארד. יבגני לוקיאננקו זכה במדליית כסף בקפיצה במוט, דניס ניז'גורודוב זכה במדליית ארד בהליכה ל-50 ק"מ, ורצי השליחים בריצת 400X4 מטר זכו אף הם במדליית ארד. אתלטים רוסים נוספים שבלטו בבייג'ינג כללו את דמיטרי סטרודובצב (מקום חמישי בקפיצה במוט), בוגדן פישצ'לניקוב (מקום שישי בזריקת דיסקוס), פבל סופין (מקום שביעי בהדיפת כדור ברזל) ואיליה קורוטקוב (מקום שביעי בהטלת כידון).

בהיאבקות זכו הרוסים ב-11 מדליות, מהן 6 מדליות זהב. מאוולט בטירוב ובובאיסר סאיטייב שמרו על תואריהם מאתונה, ולסאיטייב היה זה תואר אולימפי שלישי בארבע אולימפיאדות. שירוואני מורדוב, נזיר מנקייב, אסלאמבק אלבייב ואסלאנבייק חושטוב זכו אף הם במדליות זהב. חסן ברוייב איבד את תוארו וזכה במדליית כסף. גם בחטייאר אחמדוב זכה במדליית כסף, ואילו בסיק קודוחוב וגאורגי קטוייב זכו במדליות ארד. בתחרויות הנשים זכתה אלנה קרטשובה במדליית כסף. באגרוף, שמר אלכסיי טישצ'נקו על תוארו, וראחים צ'חקייב זכה אף הוא במדליית זהב. גאורגי בלקשין זכה במדליית ארד.

הדומיננטיות הרוסית בהתעמלות האמנותית ובשחייה הצורנית נמשכה גם בבייג'ינג. נבחרת ההתעמלות האמנותית זכתה בתואר השלישי ברציפות שלה, ובתחרויות היחידות זכתה יבגניה קנייבה במדליית הזהב, ואולגה קפרנובה סיימה במקום הרביעי. השחייניות הצורניות אנסטסיה דוידובה ואנסטסיה ירמקובה שמרו על תוארן בדואט, והנבחרת זכתה בתואר האולימפי בפעם השלישית ברציפות.

בשחייה זכו הרוסים ב-4 מדליות. לריסה אילצ'נקו זכתה במדליית זהב בשחייה במים פתוחים ל-10 ק"מ, השליחים במשחה ל-200X4 מטר חופשי זכו במדליית כסף, וארקדי ויאצ'אנין זכה בשתי מדליות ארד, במשחים ל-100 ול-200 מטר גב. שחיינים נוספים שבלטו בבייג'ינג כללו את אנסטסיה זוייבה (מקום רביעי ב-200 מטר גב ומקום חמישי ב-100 מטר גב), יוליה יפימובה (מקום רביעי ב-100 מטר חזה ומקום חמישי ב-200 מטר חזה), יורי פרילוקוב (מקום רביעי ב-1500 מטר חופשי ומקום שביעי ב-400 מטר חופשי), השליחים במשחה ל-100X4 מטר מעורב (מקום רביעי), יבגני דראצב (מקום חמישי בשחייה במים פתוחים ל-10 ק"מ), השליחות במשחה ל-100X4 מטר מעורב (מקום חמישי), רומן סלודנוב (מקום שישי ב-100 מטר חזה), יאנה מרטינובה (מקום שביעי ב-400 מטר מעורב אישי), ילנה סוקולובה (מקום שביעי ב-800 מטר חופשי), ניקיטה לובינצב (מקום שמיני ב-400 מטר חופשי) וניקולאי סקבורצוב (מקום שמיני ב-200 מטר פרפר).

גם בטניס בלטו הנשים במיוחד. בטורניר היחידות עמדו שלוש טניסאיות רוסיות על דוכן המדליות: ילנה דמנטייבה, דינארה סאפינה וורה זבונרבה. לעומתן, ניקולאי דווידנקו, שהגיע כמדורג רביעי הודח בסיבוב השני לאחר הפסד לצרפתי פול-אנרי מתיה ומיכאיל יוז'ני הודח בסיבוב השלישי, לאחר הפסד לסרבי נובאק ג'וקוביץ'.

חותר הקאנו מקסים אופאלב זכה במדליית זהב במקצה ל-500 מטר, שהייתה המדליה האולימפית השלישית שלו. אלכסנדר קוסטוגלוד וסרגיי אולגין זכו במדליית כסף במקצה המקביל לזוגות, וכן סיימו במקום השמיני במקצה ל-1,000 מטר. מיכאיל קוזנצוב ודמיטרי לריונוב זכו במדליית ארד במקצה הזוגות בסלאלום, והקיאקיסט אנטון ריאחוב סיים במקום החמישי במקצה היחידים ל-1,000 מטר. נבחרת סייפות הרומח זכתה במדליית זהב, ובחרב סיימו הגברים במקום הרביעי והנשים במקום החמישי. בטורניר החרב ליחידות סיימה סופיה וליקאיה במקום הרביעי. אנדריי מויסייב שמא על תוארו בקרב חמש מודרני.

שבעה מרימי משקולות רוסים זכו במדליות בבייג'ינג. בתחרויות הגברים זכו דמיטרי קלוקוב ויבגני צ'יגישב במדליות כסף, וחאג'ימוראט אקייב ודמיטרי לפיקוב זכו במדליות ארד. אולג פרפצ'נוב סיים במקום החמישי. אצל הנשים, זכו מרינה שאינובה ואוקסנה סליבנקו במדליות כסף, ונדז'דה יבסטיוחינה זכתה במדליית ארד. בקפיצה למים זכתה יוליה פחלינה בשתי מדליות כסף, בקפיצה מ-3 מטר, ובקפיצה סינכרונית מגובה זה, יחד עם אנסטסיה פוזדניאקובה. גלב גלפרין זכה במדליית ארד בקפיצה מ-10 מטר, ויחד עם דמיטרי דוברוסקוק זכה גם במדליית ארד בקפיצה הסינכרונית. דמיטרי סאוטין ויורי קונקוב זכו במדליית כסף בקפיצה הסינכרונית מ-3 מטר. לסאוטין, שסיים במקום הרביעי בתחרות היחידים, הייתה זו מדליה אולימפית שביעית בארבע אולימפיאדות.

בקליעה זכתה ליובוב גלקינה במדליית כסף בירי ברובה אוויר וסיימה במקום הרביעי בירי בשלושה מצבים. נטליה פדרינה זכתה במדליית כסף בירי באקדח אוויר, אלכסיי אליפוב איבד את תוארו בטראפ וזכה במדליית ארד, וולדימיר איסקוב זכה במדליית ארד שנייה ברציפות בירי באקדח. לאוניד יקימוב סיים במקום הרביעי בירי באקדח אש מהירה ובמקום החמישי באקדח אוויר, וקונסטנטין פריחודצ'נקו סיים במקום החמישי בירי בשלושה מצבים ובירי ברובה אוויר.

במרוצי האופניים זכו הרוסים בשלוש מדליות ארד: אלכסנדר קולובנב במרוץ אופני כביש, אירינה קלנטייבה במרוץ אופני הרים ומיכאיל איגנטייב ואלכסיי מרקוב במרוץ מדיסון. מרקוב גם סיים במקום הרביעי במרוץ המרדף ליחידים. הקשת באיר בדיונוב זכה במדליית ארד, הראשונה בענף זה.

בענף ההתעמלות הגיעה רוסיה להישגים החלשים בתולדותיה. אנטון גולוצוצקוב היה המתעמל היחיד שזכה במדליות – שתי מדליות ארד, בתרגילי הקרקע והקפיצות. בקרב-רב סיים סרגיי חורוחורדין במקום החמישי ומקסים דביאטובסקי במקום השישי, ניקולאי קריוקוב סיים במקום השמיני במקבילים, וארבעתם סיימו במקום השישי עם הנבחרת בתחרות הקבוצתית. נבחרת הנשים סיימה במקום הרביעי, וארבע מתעמלות העפילו לגמרים אישיים, אך לא זכו במדליות: אנה פבלובה סיימה במקום הרביעי בקורה, במקום השביעי בקרב-רב ובמקום השמיני בקפיצות ובקרקע, קסניה סמיונובה סיימה במקום הרביעי בקרב-רב ובמקום השישי במקבילים המדורגים, יקטרינה קרמרנקו סיימה חמישית בקרקע וקסניה אפנסייבה סיימה במקום השביעי בקורה.

נבחרת הנשים בכדוריד זכתה במדליית הכסף לאחר שגברה בחצי הגמר 20–22 על נבחרת הונגריה, והפסידה במשחק הגמר 27–34 לנבחרת נורווגיה. נבחרת הגברים סיימה במקום השישי. נבחרת הגברים בכדורעף זכתה במדליית ארד, לאחר הפסד לארצות הברית וניצחון על איטליה בחצי הגמר ובגמר. נבחרת הנשים הודחה בידי נבחרת סין ברבע הגמר. נבחרת הנשים בכדורסל זכתה במדליית ארד, לאחר שהפסידה בחצי הגמר 52–67 לארצות הברית, וגברה על המארחת, סין, 81–94, במשחק על המקום השלישי. נבחרת הגברים בכדורסל, שהגיעה כאלופת אירופה, ובשורותיה שיחקו כוכבים כאנדריי קירילנקו (שאף נשא את הדגל הרוסי בטקס הפתיחה של המשחקים), ג'ון רוברט הולדן, ויקטור חריאפה ואלכסיי סברסנקו, אכזבה כשהודחה כבר בשלב הבתים, לאחר שצברה ארבעה הפסדים וניצחון בודד, על נבחרת איראן. את הקבוצה אימן דייוויד בלאט. נבחרת הכדורמים סיימה במקום השביעי.

ספורטאים רוסים נוספים שרשמו הישגים נאים בבייג'ינג כללו את הג'ודאים אלים גדנוב, איוואן פרשין וליודמילה בוגדנובה (שלושתם סיימו במקום החמישי), מתעמלי הטרמפולינה אירינה קרבייבה (מקום חמישי), דמיטרי אושקוב (מקום שישי) ואלכסנדר רוסקוב (מקום שביעי), הרוכבת אלכסנדרה קורלובה (מקום שישי ברכיבה אמנותית), צוות שייטות היינגלינג (מקום שישי) ורביעיות החותרים והחותרות (שתיהן סיימו במקום השביעי).

#### אולימפיאדת לונדון (2012)


קובץ:Kanaeva1.jpg|המתעמלת האומנותית יבגניה קנייבה, זוכת מדליות הזהב בבייג'ינג ובלונדון
קובץ:Elena Lashmanova London 2012.jpg|ילנה לשמנובה, זוכת מדליית הזהב בהליכה ל-20 ק"מ, במהלך אולימפיאדת לונדון, המדליה נשללה ממנה לאחר שהורשעה באימרוץ
קובץ:London 2012 Alan Khugaev.jpg|המתאבק אלאן חוגייב חוגג את ניצחונו בלונדון
קובץ:London 2012 Aliya Mustafina.jpg|המתעמלת אלייה מוסטפינה, עם מדליית הזהב בה זכתה בלונדון

באולימפיאדת לונדון (2012) השתתפו 436 ספורטאים רוסים. הם זכו ב-76 מדליות, בהן 22 מדליות זהב, ודורגו במקום הרביעי בטבלת המדליות, אחרי ארצות הברית, סין והמארחת בריטניה. לאחר שלילת מדליות בשל הרשעות באימרוץ, נותרה רוסיה עם 67 מדליות מהן 19 זהב.

בדומה לשתי האולימפיאדות הקודמות, גם בלונדון בלטו האתלטים הרוסים, עם 17 מדליות, מהן 8 מדליות זהב. עם זאת, בין 2013 ל-2022 נערכו בדיקות חדשות לגילוי סמים, בהן נמצא כי מספר אתלטים רוסים השתמשו בחומרים אסורים. בעקבות בדיקות אלה נשללו מאתלטים רוסים רבים המדליות בהן זכו, ומצבת המדליות עומדת על 7 מדליות, מהן 2 מדליות זהב. הספורטאים מהם נשללו המדליות היו יוליה זריפובה, שזכתה במדליית זהב בריצת 3000 מטר מכשולים, טטיאנה ליסנקו שזכתה במדליית זהב ביידוי פטיש, מריה סבינובה שזכתה במדליית זהב בריצת 800 מטר, איוון אוחוב שזכה במדליית זהב בקפיצה לגובה, זורקת הדיסקוס דריה פישצ'לניקובה שזכתה במדליית כסף, ההלך סרגיי קירדיאפקין, שקבע שיא אולימפי בהליכה ל-50 ק"מ (3:35:59 שעות), ונפסל עם שלילת המדליה שלו, טטיאנה צ'רנובה שזכתה במדליית ארד בקרב שבע, סבטלנה שקולינה שזכתה במדליית ארד בקפיצה לגובה, יבגניה קולודקו שזכתה במדליית כסף בהדיפת כדור ברזל, ההלכית ילנה לשמנובה שזכתה במדליית זהב וקבעה שיא עולם בהליכה ל-20 ק"מ (1:25:02 שעות), ההלכית אולגה קניסקינה שזכתה במדליית כסף בהליכה ל-20 ק"מ, נבחרת השליחות ל-400X4 מטר שזכתה במדליית כסף. הלכים נוספים, ואניסיה קירדיאפקינה (אשתו של סרגיי קירדיאפקין) שסיימה במקום הרביעי, איגור ירוחין שסיים חמישי וסרגיי בקולין שסיים שישי, נבחרת הגברים בריצת שליחים 4X400 שסיימה במקום החמישי. נפסלו אף הם בעקבות הבדיקות החוזרות.

הזוכות במדליית זהב שלא נשללה מהן היו נטליה אנטיוך בריצת 400 מטר משוכות ואנה צ'יצ'רובה בקפיצה לגובה. טטיאנה פטרובה זכתה במדליית ארד במרתון. ילנה סוקולובה זכתה במדליית כסף בקפיצה לרוחק. ילנה איסינבייבה איבדה את תוארה בקפיצה במוט לאחר שתי זכיות רצופות, והסתפקה במדליית הארד.

ענף נוסף בו זכו הרוסים להישגים רבים היה ההיאבקות, עם 11 מדליות, יותר מכל מדינה אחרת, בהן 4 מדליות זהב. רומן ולאסוב, אלאן חוגייב, ג'מאל אוטארסולטנוב ונטליה וורובייבה זכו במדליות זהב. רוסטם טוטרוב ובסיק קודוחוב זכו במדליות כסף. בדומה לאתלטים, גם קודוחוב נתפס מאוחר יותר בשימוש בחומרים אסורים, אך נכון לשנת 2016 מעמדו טרם הוכרע. מיניגאן סמנוב, זאור קורמגומדוב, דניס צרגוש, בליאל מאחוב ולובוב וולוסובה זכו במדליות ארד, וואלריה ז'ולובובה סיימה במקום החמישי.

הג'ודאים הרוסים זכו בחמש מדליות, מהן שלוש מדליות זהב, בהן זכו ארסן גלסטיאן, מנסור איזייב וטגיר חאיבולאייב. אלכסנדר מיכאילין זכה במדליית כסף, איוואן ניפונטוב זכה במדליית ארד וקיריל דניסוב סיים במקום החמישי. שישה מתאגרפים רוסים זכו במדליות: איגור מחונצב זכה במדליית זהב, סופיה אוצ'יגבה ונדז'דה טורלופובה זכו במדליות כסף ודוד איירפטיאן, מישה אלויאן ואנדריי זמקובוי זכו במדליות ארד.

בפעם הרביעית ברציפות זכתה נבחרת רוסיה בשחייה צורנית בתואר האולימפי, וגם בתחרות הזוגות זכה הצמד הרוסי, שכלל הפעם את נטליה אישצ'נקו וסבטלנה רומשינה, בפעם הרביעית ברציפות. נבחרת ההתעמלות האומנותית זכתה אף היא בתואר הרביעי ברציפות. יבגניה קנייבה שמרה על תוארה בתחרות היחידות, וסגניתה הייתה דריה דמטרייבה.

בהתעמלות מכשירים השתפרו הישגיהם של הרוסים ביחס לאולימפיאדות קודמות, והם זכו ב-8 מדליות, בהן מדליית זהב אחת. המתעמלת הבולטת במשלחת הייתה אלייה מוסטפינה, שזכתה במדליית זהב בתרגיל המקבילים המדורגים, במדליית כסף עם הנבחרת, ובמדליות ארד בקרב-רב ובתרגיל הקרקע. שלוש מחברותיה של מוסטפינה לנבחרת העפילו לשלבי הגמר גם בתחרויות האישיות. ויקטוריה קומובה זכתה במדליית כסף בקרב-רב וסיימה במקום החמישי במקבילים המדורגים ובמקום השמיני בקורה, מריה פסקה זכתה במדליית ארד בקפיצות וקסניה אפנאסייבה סיימה במקום החמישי בתרגיל הקורה ובמקום השישי בתרגיל הקרקע. בין הגברים בלט דניס אבליאזין, שזכה במדליית כסף בתרגיל הקפיצות ובמדליית ארד בתרגיל הקרקע, וכן סיים במקום החמישי בתרגיל הטבעות ובמקום השישי עם הנבחרת. שלושה מעמיתיו של אבליאזין לנבחרת העפילו לשלבי הגמר גם בתחרויות האישיות: אלכסנדר בלנדין סיים במקום הרביעי בתרגיל הטבעות, דוד בליאבסקי סיים במקום החמישי בקרב-רב ובמקום השביעי בתרגיל על סוס הסמוכות ואמין גריבוב סיים במקום השישי במקבילים ובמקום השביעי במתח. בתחרויות הטרמפולינה זכה דמיטרי אושקוב במדליית כסף. ניקיטה פדורנקו סיים במקום השישי וויקטוריה וורונינה סיימה במקום השמיני.

הקופץ למים איליה זכרוב זכה במדליית זהב בקפיצה מ-3 מטר ובמדליית כסף בקפיצה הסינכרונית מ-3 מטר, יחד עם יבגני קוזנצוב. זכרוב סיים גם במקום השישי בקפיצה הסינכרונית מ-10 מטר, יחד עם ויקטור מיניבאייב. מיניבאייב סיים במקום הרביעי בקפיצה מ-10 מטרים. בין הנשים, סיימה יוליה קולטונובה במקום החמישי. חותרי הקיאק יורי פוסטריגאי ואלכסנדר דיאצ'נקו זכו במדליית זהב במקצה ל-200 מטרים. חותר הקאנו איוואן שטיל זכה במדליית ארד במקצה ל-200 מטרים, ואלכסיי קורובשקוב ואיליה פרווחין רשמו הישג דומה במקצה הזוגות ל-1000 מטרים. בהרמת משקולות זכו הרוסים בשש מדליות, אך אף אחת מהן לא הייתה מדליית זהב. אפטי אאוחדוב, אלכסנדר איוואנוב, סבטלנה צארוקייבה, נטליה זבולוטנאיה וטטיאנה קשירינה זכו במדליות כסף, רוסלן אלבגוב זכה במדליית ארד ואנדריי דמנוב סיים במקום הרביעי.

השחיינים הרוסים זכו בארבע מדליות. אנסטסיה זואבה זכתה במדליית כסף במשחה ל-200 מטר גב, וסיימה במקום הרביעי במשחה לחצי המרחק. יוליה יפימובה זכתה במדליית ארד במשחה ל-200 מטר חזה, וסיימה במקום השביעי במשחה ל-100 מטר חזה. ורוניקה פופובה סיימה במקום השישי במשחה ל-200 מטר חופשי, ושלושתן השתתפו גם במשחה השליחות ל-100X4 מטר מעורב, בו סיימה הנבחרת הרוסית במקום הרביעי. בין הגברים בלט יבגני קורוטישקין, שזכה במדליית הכסף במשחה ל-100 מטר פרפר. במשחה השליחים ל-100X4 מטר חופשי זכתה הנבחרת הרוסית במדליית הארד. שחיינים רוסים נוספים שהעפילו למשחי הגמר כללו את דנילה איזוטוב (מקום שמיני ב-200 מטר חופשי) וניקיטה לובינצב (מקום שמיני ב-100 מטר חופשי). במשחה המרתון ל-10 ק"מ במים פתוחים סיים סרגיי בולשקוב במקום השישי וולדימיר דיאצ'ין במקום השביעי.

הטניסאית מריה שרפובה, שנשאה את הדגל הרוסי בטקס הפתיחה של המשחקים, זכתה במדליית כסף, לאחר שהפסידה במשחק הגמר לסרינה ויליאמס. מריה קירילנקו, שהפסידה לשרפובה בחצי הגמר, סיימה במקום הרביעי לאחר שהפסידה גם לוויקטוריה אזרנקה במשחק על מדליית הארד, אך זכתה גם במדליית ארד בטורניר הזוגות, יחד עם נדיה פטרובה.

בסיף זכו הרוסים ב-3 מדליות. סופיה וליקאיה זכתה במדליית כסף בחרב, נבחרת הנשים ברומח זכתה אף היא במדליית כסף, וניקולאי קובלב זכה במדליית ארד בחרב. נבחרת הגברים בחרב ונבחרת הנשים בדקר סיימו במקום הרביעי, ונבחרת הגברים ברומח סיימה במקום החמישי. רוכבת האופניים אולגה זבלינסקיה זכתה בשתי מדליות ארד בשתי התחרויות שנערכו במרוץ אופני כביש. באופני מסלול, סיימה נבחרת הגברים במקום הרביעי במירוץ המרדף, דניס דמטרייב סיים במקום החמישי בספרינט ויקטרינה גנידנקו סיימה במקום השמיני בקיירין ואירנה קלנטייבה סיימה במקום הרביעי במרוץ אופני הרים. שני לוחמי טאקוונדו רוסים זכו במדליות ארד, אלכסיי דניסנקו ואנסטסיה ברישניקובה, לראשונה בענף זה. גם בבדמינטון נרשמה בכורה, כשוולריה סורוקינה ונינה ויסלובה זכו במדליית ארד בטורניר הזוגות. הקלע וסילי מוסין זכה במדליית ארד בירי בצלחות חרס כפולות. קלעים רוסים נוספים שבלטו בלונדון כללו את אלכסיי קלימוב, שקבע שיא עולם בירי באקדח מ-25 מטר בשלב המוקדמות, אך סיים במקום הרביעי בגמר, ואלרי שומין ומרינה בליקובה (שניהם סיימו במקום הרביעי בסקיט), ליובוב יסקביץ' (מקום רביעי בירי ברובה אוויר), ויטאלי פוקייב (מקום חמישי בירי בצלחות חרס כפולות), קירה מוזגלובה (מקום חמישי בירי באקדח מ-25 מטר), דריה ודווינה (מקום שביעי בירי מ-50 מטר בשלושה מצבים ומקום שמיני בירי ברובה אוויר) וליאוניד יקימוב (מקום שמיני בירי באקדח מ-50 מטר).

בענפי הכדור הקבוצתיים בלטה נבחרת הגברים בכדורעף, שזכתה במדליית הזהב לאחר שגברה על נבחרת ברזיל. נבחרת הנשים, שסיימה את שלב הבתים ללא הפסד, הודחה ברבע הגמר בידי נבחרת ברזיל. זמן קצר לאחר המשחקים התאבד מאמן הנבחרת, סרגיי אובצ'יניקוב, ככל הנראה על רקע כישלון הנבחרת להעפיל לשלבים הגבוהים. נבחרת הכדורסל זכתה במדליית ארד, לאחר שהפסידה בחצי הגמר לנבחרת ספרד 67–59, וגברה על נבחרת ארגנטינה 77–81 במשחק על המקום השלישי. את הנבחרת אימן גם הפעם דייוויד בלאט, ושיחקו בה שחקנים כוויקטור חריאפה, סרגיי מוניה, אנדריי קירילינקו ואלכסיי שבד. נבחרת הנשים סיימה במקום הרביעי לאחר שהפסידה לנבחרות צרפת (81–64) ואוסטרליה (83–74) בשלבים המכריעים. נבחרת הנשים בכדורמים סיימה במקום השישי ונבחרת הנשים בכדוריד הודחה ברבע הגמר בידי נבחרת קוריאה הדרומית.

בענפים נוספים רשמו הספורטאים הרוסים הישגים נאים אף שלא זכו במדליות. נבחרת הקשתות סיימה במקום הרביעי ושייטות האליוט 6 מטר סיימו אף הן במקום הרביעי. בקרב חמש מודרני סיים אלכסנדר לסון במקום הרביעי ואנדריי מויסייב, שאיבד את תוארו, סיים במקום השביעי. הטריאתלט אלכסנדר בריוחנוב סיים במקום השביעי ורביעיית החותרים סיימה במקום השמיני. יורי פוסטירגאי היה הראשון בין הספורטאים הרוסים שזכה במדליית זהב בחתירה בקאנו.


קובץ:Mariya Savinova Turin 2009.JPG|מריה סבינובה, זוכת מדליית הזהב בריצת 800 מטר, מדליה נשללה ממנה עקב אימרוץ
קובץ:Ivan Ukhov Barcelona 2010.jpg|איוון אוחוב, זוכה מדליית הזהב בקפיצה לגובה, המדליה נשללה ממנו עקב אימרוץ
קובץ:Anna Chicherova2 Daegu 2011.jpg|אנה צ'יצ'רובה, זוכת מדליית הזהב בקפיצה לגובה


#### אולימפיאדת ריו דה ז'ניירו (2016)

קובץ:Roman Vlasov Rio 2016.jpg|המתאבק רומן ולאסוב, שזכה במדליות זהב בלונדון ובריו, עם מדליית הזהב בה זכה בריו
קובץ:Yana Egorian 2014-15 Orleans WC teams t171206.jpg|הסייפת יאנה יגוריאן, שזכתה בשתי מדליות זהב בריו
קובץ:Margarita Mamun 04.jpg|המתעמלת האמנותית מרגריטה מאמון, זוכת מדליית הזהב בריו
קובץ:Aleksander Lesun.jpg|אלכסנדר לסון, זוכה מדליית הזהב בקרב חמש מודרני בריו

בדצמבר 2014 שידר ערוץ הטלוויזיה הגרמני ARD סרט תיעודי בו נטען כי הספורטאים הרוסים משתמשים בחומרים אסורים באופן שיטתי ומאורגן, בדומה לזו שהייתה בעבר בגרמניה המזרחית. בעקבות זאת, פרסמה הסוכנות העולמית לסמים בספורט (WADA) בנובמבר 2015 ביקורת נוקבת על הסוכנות הרוסית למאבק בסמים בספורט (RUSADA) ועל פדרציית האתלטיקה הרוסית. בתגובה, השעתה התאחדות האתלטיקה הבין-לאומית את האתלטים הרוסים מכל פעילות ספורטיבית. ביולי 2016, פורסמו מסקנות חקירה עצמאית שנוהלה על ידי WADA, ובהן עלתה הטענה כי משרד הספורט הרוסי ושירות הביטחון הפדרלי ניהלו יחדיו מערך מאורגן של הסתרת תוצאות סמים חיוביות והסתרת בדיקות סמים במעבדות ברוסיה, מבלי להעבירן כנדרש לידי WADA. חקירה זו הועברה לדיון בוועד האולימפי הבין-לאומי, שהודיע כי ישקול להשעות את כל הספורטאים הרוסים מכל השתתפות בתחרויות ספורט בין-לאומיות, ובכלל זה גם מהמשחקים האולימפיים. הסוכנות למניעת סימום בספורט המליצה להשעות את כל ספורטאי המדינה מאולימפיאדת ריו דה ז'ניירו (2016), אך בוועד האולימפי בחרו לבסוף שלא לנקוט צעד זה. תחת זאת, הוחלט כי הספורטאים שנתפסו בעבר בשימוש בסמים לא יוכלו להשתתף וכל התאחדות בין-לאומית תקבע בנפרד בנוגע למתחרים הרוסים בענף הספציפי.

הפדרציה הבין-לאומית להרמת משקולות הודיעה תחילה על הפחתה של שני מקומות במכסת הספורטאים הרוסים שיוכלו להתחרות בריו, אך בהמשך החליטה לאסור כליל על השתתפותם של מרימי משקולות רוסים במשחקים. התאחדות האתלטיקה הבין-לאומית נקטה אף היא צעד חריף, כשהחליטה להתיר רק לאתלטים שבדיקות הסמים שלהם נערכו מחוץ לרוסיה להשתתף במשחקים. רק ספורטאית אחת, דריה קלישינה, עמדה בתנאי זה, ועל יתר 68 האתלטים נאסרה ההשתתפות במשחקים. פדרציית החתירה הבין-לאומית ערכה בדיקה פרטנית, וכתוצאה ממנה החליטה לפסול צוותים שלמים או חותרים מסוימים באופן שמנע את השתתפותו של הצוות כולו. כתוצאה מכך, פחת מספר הסירות הרוסיות המשתתפות בתחרויות החתירה בריו משש לאחת בלבד, ומספר הספורטאים ירד מ-28 לארבעה. פדרציית הקאנו הבין-לאומית אסרה על השתתפותם של ארבעה חותרי קאנו וקיאק נוספים, שמתודולוגיית בדיקות הסמים שלהם הייתה בעייתית, וגם בקרב חמש מודרני נאסרה השתתפותו של ספורטאי אחד מאותה סיבה. האיגוד הבין-לאומי לאופניים הודיע כי שלושה רוכבים רוסים לא יורשו להשתתף מאחר שנתפסו בעבר בשימוש בחומרים אסורים והתאחדות ההיאבקות העולמית אסרה על השתתפותו של מתאבק אחד מסיבה דומה.

בסך הכול, נאסרה השתתפותם של 111 ספורטאים רוסים, והמשלחת הרוסית נותרה עם 291 ספורטאים והייתה הקטנה בתולדותיה. גם ההישגים ירדו בהתאם, והישגי המשלחת הסתכמו ב-56 מדליות, מהן 19 מדליות זהב, התוצאה החלשה ביותר שלה. אף על פי כן, גם במשחקים אלה דורגה במקום הרביעי בטבלת המדליות, אחרי ארצות הברית, בריטניה וסין.

בהיעדרה של האתלטיקה, הייתה ההיאבקות הענף המצליח ביותר, עם 9 מדליות, מהן 4 מדליות זהב. רומן ולאסוב שמר על תוארו מלונדון, ושלושת האלופים האולימפיים הנותרים היו סוסלן רמונוב, עבדולראשיד סדולייב ודאוויט צ'אקווטדזה. אניואר גדוייב זכה במדליית כסף, וסרגיי סמנוב זכה במדליית ארד. אצל הנשים איבדה נטליה וורוביובה את תוארה, אך זכתה במדליית כסף. ולריה קובלובה זכתה אף היא במדליית כסף, יקטרינה בוקינה זכתה במדליית ארד ואינה טראז'וקובה סיימה במקום החמישי. בסיף זכו הרוסים ב-7 מדליות, מהן 4 מדליות זהב. סייפת החרב יאנה יגוריאן זכתה בשתי מדליות זהב, בתחרות האישית ובתחרות הקבוצתית. סגניתה הייתה חברתה לנבחרת, סופיה וליקאיה, לה הייתה זו מדליית כסף שנייה ברציפות. סייפת הרומח אינה דריגלזובה זכתה במדליית זהב, איידה שנייבה סיימה במקום הרביעי, ובדקר זכתה נבחרת הסייפות הרוסית במדליית ארד. אצל הגברים זכתה נבחרת הרומח במדליית זהב, וטימור סאפין זכה גם במדליית ארד אישית.

השליטה הרוסית בהתעמלות האמנותית נמשכה, עם זכייתה החמישית ברציפות של הנבחרת הרוסית בתואר הקבוצתי. גם בתחרות היחידות שמרה מרגריטה מאמון על רצף של חמש זכיות רוסיות, וסגניתה הייתה יאנה קודריאבצבה. בהתעמלות מכשירים שמרה אלייה מוסטפינה על תוארה במקבילים המדורגים וזכתה גם במדליית ארד שנייה ברציפות בקרב-רב. מריה פאסקה זכתה במדליית כסף בקפיצות ודריה ספירדונובה סיימה שמינית במקבילים המדורגים. שלושתן זכו גם במדליית כסף עם הנבחרת הרוסית בתחרות הקבוצתית. אצל הגברים זכה דניס אלביאזין במדליית כסף שנייה ברציפות בקפיצות, וכן זכה במדליית ארד בטבעות. דוד בליאבסקי זכה במדליית ארד במקבילים, סיים רביעי בקרב-רב וחמישי בסוס הסמוכות. ניקיטה נאגומי סיים חמישי בקפיצות וניקולאי קוקסנקוב סיים שישי בסוס הסמוכות. ארבעתם זכו גם במדליית כסף עם הנבחרת. בטרמפולינה סיים דמיטרי אושקוב במקום החמישי ואלוף העולם אנדריי יודין הסתפק במקום השמיני.

השחייניות נטליה אישצ'נקו וסבטלנה רומשינה השלימו זכייה כפולה שנייה ברציפות בתארים האולימפיים, הן בדואט והן בתרגיל הקבוצתי. שני ג'ודאים רוסים זכו במדליות זהב, בסלאן מודראנוב וחסן חלמורזייב. נטליה קוזיוטינה זכתה במדליית ארד ודניס יארצב סיים במקום השביעי. באגרוף זכה יבגני טישצ'נקו במדליית זהב, מישה אלויאן זכה במדליית כסף, וולדימיר ניקיטין, ויטלי דונאיצב ואנסטסיה בליאקובה זכו במדליות ארד. ירוסלבה יקושינה הודחה בשלב רבע הגמר. הטניסאיות יקטרינה מקארובה וילנה וסנינה זכו במדליית הזהב בטורניר הזוגות. צמד טניסאיות נוסף, דריה קסטקינה וסבטלנה קוזנצובה, הודח בשלב רבע הגמר, וקסטקינה הודחה בשלב זה גם בטורניר היחידות. ענף נוסף בו הוכתר אלוף אולימפי רוסי היה קרב חמש מודרני, בו ניצח אלכסנדר לסון.

בשחייה שוב זכו הרוסים בארבע מדליות. יוליה יפימובה הייתה השחיינית הבולטת במשלחת, והיא זכתה בשתי מדליות כסף, במשחים ל-100 ול-200 מטר חזה. בנוסף, סיימה במקום השישי במשחה השליחות ל-100X4 מטר מעורב. דריה אוסטינובה סיימה רביעית במשחה ל-200 מטר גב, ויקטוריה אנדרייבה סיימה שביעית במשחה ל-200 מטר מעורב אישי ואנסטסיה קראפיבינה סיימה שמינית במשחה ל-10 ק"מ במים פתוחים. נבחרת השליחות ל-200X4 מטר חופשי, בהן שחו גם אוסטינובה ואנדרייבה, סיימה שביעית. במשחי הגברים זכו הרוסים בשתי מדליות ארד, אנטון צ'ופקוב במשחה ל-200 מטר חזה, ויבגני רילוב במשחה ל-200 מטר גב. רילוב גם סיים שישי במשחה ל-100 מטר גב, ושניהם היו שותפים למקום הרביעי בו סיימה נבחרת השליחים ל-100X4 מטר מעורב. אלכסנדר קרסניך סיים במקום השמיני במשחה ל-400 מטר חופשי ובמקום החמישי במשחה השליחים ל-200X4 מטר חופשי, אלכסנדר סדובניקוב סיים שמיני במשחה ל-100 מטר פרפר, ונבחרת השליחים ל-100X4 מטר חופשי סיימה במקום הרביעי.

הקלע סרגיי קמנסקי זכה במדליית כסף בירי בשלושה מצבים, וסיים במקום הרביעי בירי בשכיבה. קיריל גרגוריאן זכה במדליית ארד בירי בשכיבה, וולדימיר מסלניקוב זכה במדליית ארד בירי ברובה אוויר. ולדימיר גונצ'רוב סיים במקום השישי בירי באקדח ובמקום השביעי בירי באקדח אוויר, ופדור ולאסוב סיים במקום השביעי בירי בשלושה מצבים. אצל הנשים, זכתה ויטלינה בצרשקינה במדליית כסף באקדח אוויר, יקטרינה קורשונובה סיימה שמינית, ואילו דריה ודובינה סיימה חמישית ברובה אוויר.

רוכבות האופניים אנסטסיה וויינובה ודריה שמלבה זכו במדליית כסף במרוץ הספרינט הקבוצתי. ווינובה גם סיימה במקום הרביעי בקיירין ובמקום השמיני במרוץ הספרינט ליחידות. במרוץ הספרינט לגברים זכה דניס דמיטרייב במדליית ארד. אולגה זבלינסקאיה זכתה במדליית כסף במרוץ אופני כביש נגד השעון, והייתה זו המדליה האולימפית השלישית שלה. ירוסלבה בונדרנקו בת ה-18 סיימה במקום החמישי במרוץ אופני BMX. לוחם הטאקוונדו אלכסיי דניסנקו זכה במדליית כסף, והישג דומה רשמה נבחרת הקשתות. הקיאקיסט רומן אנושקין זכה במדליה היחידה בענף זה, מדליית ארד במקצה ל-1000 מטר, וילנה אניושינה וקירה סטפנובה סיימו במקום החמישי במקצה הזוגות ל-500 מטר. חותר הקאנו איליה שטוקלוב סיים במקום הרביעי במקצה ל-1000 מטר, ובמקצה הזוגות סיים במקום החמישי, יחד עם איליה פרבוחין. אנדריי קרייטור סיים במקום השישי במקצה ל-200 מטר, ומיכאיל קוזנצוב ודמיטרי לריונוב סיימו במקום השישי במקצה הזוגות בסלאלום. גם בשיט זכתה רק רוסייה אחת במדליה אולימפית, גולשת הניל פרייד RS:X סטפניה ילפוטינה בת ה-19, שזכתה במדליית ארד.

נבחרת הנשים בכדוריד זכתה במדליית הזהב, לאחר שגברה בחצי הגמר על האלופה האולימפית היוצאת, נורווגיה, 37–38 לאחר הארכה, וניצחה את צרפת במשחק הגמר 19–22. נבחרת הנשים בכדורמים זכתה במדליית ארד, לאחר שהפסידה בחצי הגמר 9–12 לאיטליה, וגברה במשחק על המקום השלישי על נבחרת הונגריה, בזריקות הכרעה. נבחרת הגברים בכדורעף סיימה במקום הרביעי, אחרי הפסדים לנבחרות ברזיל וארצות הברית בשלבים המכריעים, ונבחרת הנשים הודחה בשלב רבע הגמר, בידי נבחרת סרביה.

הקופץ למים יבגני קוזנצוב סיים במקום הרביעי בקפיצה מ-3 מטר, ובמקום השביעי בקפיצה הסינכרונית, יחד עם איליה זכרוב. ויקטור מיניבייב סיים במקום השמיני בקפיצה מ-10 מטר, ובמקום השביעי בקפיצה הסיכרונית, יחד עם ניקיטה שלייכר. כדורעפני החופים ויאצ'סלב קרסילניקוב וקונסטנטין סמנוב סיימו במקום הרביעי, ושני צמדים נוספים הודחו בשלב רבע הגמר, דמיטרי ברסוק וניקיטה ליאמין אצל הגברים, ויקטרינה בירלובה ויבגניה אוקולובה אצל הנשים. שחקני הבדמינטון ולדימיר איוואנוב ואיוואן סוזונוב הודחו אף הם בשלב רבע הגמר, בטורניר הזוגות.
### משחקי החורף
#### אולימפיאדת לילהאמר (1994)
[ממוזער|[אוקסנה גרישוק ויבגני פלטוב, האלופים האולימפיים בריקוד על הקרח בלילהאמר ובנאגנו]]
הפעם הראשונה בה השתתפה רוסיה כמדינה עצמאית באולימפיאדת חורף הייתה באולימפיאדת לילהאמר (1994). 113 ספורטאים רוסים השתתפו במשחקים, ובסיומם דורגו במקום הראשון, לאחר שצברו 23 מדליות, מהן 11 מדליות זהב.

בהחלקה אמנותית זכו הרוסים ב-5 מדליות, בהן 3 מתוך 4 מדליות הזהב האפשריות. אלכסיי אורמנוב ניצח בתחרות היחידים, בתחרות הזוגות ניצחו יקטרינה גורדייבה וסרגיי גרינקוב וסגניהם היו נטליה מישקוטנוק וארתור דמיטרייב, ובתחרות הריקוד על הקרח ניצחו אוקסנה גרישוק ויבגני פלטוב וסגניהם היו מאיה אוסובה ואלכסנדר ז'ולין.

גם בביאתלון זכו הרוסים ב-5 מדליות, וב-3 מדליות זהב. סרגיי טרסוב זכה במדליית זהב במרוץ ל-20 ק"מ ובמדליית ארד במרוץ ל-10 ק"מ, סרגיי צ'פליקוב זכה במדליית זהב במרוץ ל-10 ק"מ, ושניהם זכו גם במדליית כסף במרוץ השליחים ל-7.5X4 ק"מ. במרוץ השליחות לנשים זכו הרוסיות במדליית הזהב, ועבור אנפיסה רזצובה הייתה זו מדליה אולימפית חמישית ומדליית זהב שלישית. בסקי למרחקים רשמו הרוסים מאזן דומה. ליובוב יגורובה זכתה ב-4 מהמדליות: מדליות זהב במרוצים ל-5 ול-10 ק"מ ובמרוץ השליחות ל-5X4 ק"מ, ומדליית כסף במרוץ ל-15 ק"מ. נינה גבריליוק זכתה במדליית ארד במרוץ ל-15 ק"מ.

גם בהחלקה מהירה זכו הרוסים ב-5 מדליות. אלכסנדר גולובב קבע שיא אולימפי במרוץ ל-500 מטר (36.33 שניות). סגנו, סרגיי קלבצ'ניה, זכה גם במדליית ארד במרוץ ל-1000 מטר. סווטלנה בז'נובה זכתה במדליית זהב במרוץ ל-3000 מטר וסווטלנה פדוטקינה זכתה במדליית כסף במרוץ ל-1500 מטר. בסקי חופשי זכה סרגיי שופלצוב במדליית כסף ויליזבטה קוז'בניקובה זכתה במדליית ארד. בסקי אלפיני זכתה סווטלנה גלדישבה במדליית כסף בסופר G. נבחרת ההוקי קרח סיימה במקום הרביעי, לאחר הפסד 3–4 לשוודיה בחצי הגמר, והפסד 0–4 לפינלנד במשחק על מדליית הארד.

#### אולימפיאדת נאגנו (1998)
[ממוזער|הביאתלטית [יוליה צ'פלובה, שזכתה ב-6 מדליות בין 1998 ל-2002]]
באולימפיאדת נאגנו (1998) השתתפו 122 ספורטאים רוסים. הם זכו ב-18 מדליות, מהן 9 מדליות זהב, ודורגו בסיום המשחקים במקום השלישי, אחרי גרמניה ונורווגיה.

הענף הבולט ביותר היה סקי למרחקים, בו זכו גולשות רוסיות ב-8 מדליות, בהן כל 5 מדליות הזהב האפשריות. לריסה לזוטינה זכתה במדליות בכל חמש התחרויות: מדליות זהב במרוצים ל-5 ול-10 ק"מ ובמרוץ השליחות ל-5X4 ק"מ, מדליית כסף במרוץ ל-15 ק"מ ומדליית ארד במרוץ ל-30 ק"מ. אולגה דנילובה, שהתחרתה לצדה במרוץ השליחות, זכתה במדליית זהב במרוץ ל-15 ק"מ ובמדליית כסף במרוץ ל-10 ק"מ. במדליית הזהב החמישית זכתה יוליה צ'פלובה, שניצחה במרוץ ל-30 ק"מ.

אוקסנה גרישוק ויבגני פלטוב שמרו על תוארם בריקוד על הקרח, וסגניהם היו אנייליקה קרילובה ואולג אובסיאניקוב. גם בתחרות ההחלקה האמנותית לזוגות זכו שני צמדים רוסים במקומות הראשונים: אוקסנה קזקובה וארתור דמיטרייב זכו בזהב, וילנה ברז'נאיה ואנטון סיחרולידזה זכו בכסף. בתחרות היחידים ניצח איליה קוליק. הביאתלטית גלינה קולקבה זכתה במדליית זהב במרוץ ל-7.5 ק"מ ובמרוץ השליחות ל-7.5X4 ק"מ. במרוץ השליחים זכו הרוסים במדליית ארד, ובמדליית ארד נוספת זכה ולרי סטוליארוב, בסקי נורדי משולב. נבחרת ההוקי קרח זכתה במדליית כסף, לאחר שגברה בחצי הגמר 4–7 על נבחרת פינלנד, והפסידה במשחק הגמר 0–1 לצ'כיה.

#### אולימפיאדת סולט לייק סיטי (2002)
[ממוזער|המחליק האמנותי [אלכסי יגודין, האלוף האולימפי בסולט לייק סיטי]]
על השתתפותה של רוסיה באולימפיאדת סולט לייק סיטי (2002) העיבה פסילתן של גולשות הסקי למרחקים לריסה לזוטינה ואולגה דנילובה בשל שימוש בחומרים אסורים,
שגרמה לרוסיה לאיים בפרישה משחקים. המשלחת הרוסית רשמה את ההישג החלש בתולדותיה – 13 מדליות, מהן 5 מדליות זהב, והיא דורגה במקום החמישי בטבלת המדליות, אחרי נורווגיה, גרמניה, ארצות הברית וקנדה.

צמד המחליקים האמנותיים ילנה ברז'נאיה ואנטון סיחרולידזה הוכרז תחילה כמנצח בתחרות הזוגות, לאחר שחמישה שופטים דירגו אותם ראשונים, בעוד שארבעה שופטים העדיפו את הצמד הקנדי ג'יימי סאלה ודוד פלטייה. ואולם, לאחר מכן הודתה שופטת צרפתייה כי יושב ראש ההתאחדות בארצה הפעיל עליה לחצים למען זכייתו של הצמד הרוסי, ובשל כך נתנה לו ציון גבוה יותר. בעקבות זאת, החליטה התאחדות ההחלקה הבין-לאומית כי שני הצמדים יזכו במדליית זהב. שיטת הניקוד שונתה בעקבות השערורייה, ובין היתר הונהג שיפוט אנונימי. פרט לכך, בתחרות היחידים ניצח אלכסי יגודין וסגנו היה יבגני פלושנקו, אירינה סלוצקאיה זכתה במדליית כסף בתחרות היחידות, ובתחרות הריקוד על הקרח זכו אירינה לובצ'בה ואיליה אוורבוך במדליית כסף.

בעקבות פסילתן של לזוטינה ודנילובה ירדו הישגי המשלחת הרוסית בסקי למרחקים ל-4 מדליות. יוליה צ'פלובה זכתה במדליית זהב במרוץ הספרינט, במדליית כסף במרוץ ל-10 ק"מ ובמדליית ארד במרוץ ל-15 ק"מ. מיכאיל איוואנוב זכה במדליית זהב במרוץ ל-50 ק"מ. הביאתלטית אולגה פילבה זכתה במדליית זהב במרוץ המרדף ל-10 ק"מ ובמדליית ארד במרוץ השליחות ל-5X4 ק"מ, וויקטור מאיגורוב זכה במדליית ארד במרוץ ל-20 ק"מ. נבחרת ההוקי קרח זכתה במדליית ארד, לאחר שהפסידה בחצי הגמר 2–3 לארצות הברית וגברה 2–7 על בלארוס במשחק על המקום השלישי.

#### אולימפיאדת טורינו (2006)
שמאל|ממוזער|הביאתלטית סווטלנה אישמוראטובה, שזכתה בשתי מדליות זהב בטורינו
באולימפיאדת טורינו (2006) השתפרו הישגיה של רוסיה. מספר שיא של 190 ספורטאים נטל חלק במשחקים, והם זכו ב-22 מדליות מהן 8 מדליות זהב. בסיום המשחקים דורגה רוסיה במקום הרביעי, אחרי גרמניה, ארצות הברית ואוסטריה.

בסקי למרחקים זכו הרוסים ב-7 מדליות. יבגני דמנטייב ניצח במרוץ ל-30 ק"מ וזכה במדליית כסף במרוץ ל-50 ק"מ. וסילי רוצ'ב ואיוואן אליפוב זכו במדליית ארד במקצה הזוגות. במרוץ השליחות ל-5X4 ק"מ זכו הרוסיות במדליית הזהב, ושתיים מהמחליקות זכו גם במדליות אישיות: יוליה צ'פלובה זכתה במדליית כסף במרוץ ל-30 ק"מ, ויבגניה מדבדבה זכתה במדליית ארד במרוץ המרדף ל-15 ק"מ. בכך, השלימה צ'פלובה מאזן של 6 מדליות ב-3 אולימפיאדות. מחליקה נוספת, אליונה סידקו, זכתה במדליית ארד בספרינט.

בהחלקה אמנותית זכו הרוסים ב-3 מתוך 4 מדליות הזהב האפשריות. יבגני פלושנקו שיפר את הישגו מסולט לייק סיטי וניצח בתחרות היחידים, בתחרות הזוגות ניצחו טטיאנה טוטמיאנינה ומקסים מרינין, ובריקוד על הקרח ניצחו טטיאנה נאווקה ורומן קוסטומרוב. בתחרות היחידות זכתה אירינה סלוצקאיה במדליית ארד. הביאתלטית סווטלנה אישמורטובה זכתה במדליית זהב במרוץ ל-15 ק"מ. אולגה פילבה זכתה תחילה במדליית כסף במרוץ זה, אך המדליה נשללה ממנה לאחר שנכשלה בבדיקת סמים. כתוצאה מפסילתה התקדמה אלבינה אחטובה מקום אחד, וזכתה במדליית ארד. אחטובה זכתה במדליית ארד גם במרוץ ל-10 ק"מ, וכמו אישמורטובה הייתה שותפה לזכייה במדליית זהב במרוץ השליחות. במרוץ השליחים זכו הרוסים במדליית כסף.

בהחלקה מהירה זכתה סווטלנה ז'ורובה במדליית זהב במרוץ ל-500 מטר, דמיטרי דורופייב זכה במדליית כסף במרוץ המקביל לגברים, ובמרוץ המרדף לנשים זכתה הנבחרת הרוסית במדליית ארד. גולש הלוז' אלברט דמצ'נקו זכה במדליית כסף, וכך גם רביעיית גולשי המזחלות, ואילו ולדימיר לבדב זכה במדליית ארד בסקי חופשי. נבחרת ההוקי קרח סיימה במקום הרביעי לאחר הפסד 0–4 לפינלנד בחצי הגמר, והפסד 0–3 לצ'כיה במשחק על מדליית הארד. נבחרת הנשים סיימה במקום השישי.

#### אולימפיאדת ונקובר (2010)
ממוזער|הביאתלט יבגני אוסטיוגוב, שזכה במדליית זהב ובמדליית ארד בוונקובר
לאולימפיאדת ונקובר (2010) הגיעו הרוסים עם ציפיות גבוהות במיוחד, והיו אף שסברו שביכולתה של המשלחת לסיים את המשחקים עם 15 מדליות זהב. בסופו של דבר הסתיימו המשחקים במה שנחשב עבור הרוסים ככישלון – 15 מדליות, בהן 3 מדליות זהב בלבד. חברים בדומה קראו לפטר את שר הספורט ולהקים ועדת חקירה ממלכתית, וראש הממשלה ולדימיר פוטין ציין כי יהיה מי שייתן את הדין על הכישלון.

הביאתלט יבגני אוסטיוגוב זכה במדליית זהב במרוץ ל-15 ק"מ, והיה שותף לזכייתם של השליחים במדליית ארד. נבחרת השליחות זכתה במדליית זהב, ואולגה זייצבה זכתה גם במדליית כסף במרוץ ל-12.5 ק"מ. ניקיטה קריוקוב ניצח במירוץ הספרינט בסקי למרחקים, וסגנו היה אלכסנדר פנז'ינסקי. בשני מרוצי הזוגות זכו הרוסים במדליות ארד, ניקולאי מורילוב ואלכסיי פטוחוב אצל הגברים, ואירינה חזובה ונטליה קורוסטליובה אצל הנשים.

לראשונה, אף מחליק אמנותי רוסי לא זכה במדליית זהב אולימפית. יבגני פלושנקו וזכה במדליית כסף, שהייתה המדליה האולימפית השלישית שלו. בתחרות הריקוד על הקרח זכו אוקסנה דומנינה ומקסים שבאלין במדליית ארד. המחליק המהיר איוואן סקוברב זכה במדליית כסף במרוץ ל-10,000 מטר ובמדליית ארד במרוץ ל-5,000 מטר. בשני ענפים זכו ספורטאים רוסים במדליות ראשונות: גולשת השלג יקטרינה איליוחינה זכתה במדליית כסף בסלאלום ענק מקביל, וגולש הסקלטון אלכסנדר טרטיאקוב זכה במדליית ארד. גולשי המזחלות אלכסנדר זובקוב ואלכסיי ווייוודה זכו אף הם במדליית ארד. שתי נבחרות ההוקי קרח סיימו במקום השישי.

#### אולימפיאדת סוצ'י (2014)

בשנת 2014 נערכה לראשונה אולימפיאדת חורף על אדמת רוסיה, בסוצ'י, שלשפת הים השחור. לצורך האירוח הוקם בעיר אצטדיון פישט, נוספו קווי רכבת קלה, שודרגו נמל התעופה, הנמל ומסילת הרכבת החוצה אותה, נוספו כ-25,000 חדרים לבתי המלון וההארחה, ובנוסף שודרגו מערכות התקשורת והחשמל בעיר. אירוח המשחקים במקום ספג ביקורת רבה מכיוונים שונים, הן מהקהילה הצ'רקסית שמחאו על קיום המשחקים תוך התעלמות מגירוש אבותיהם מאזור סוצ'י, לאחר שהובסו במלחמת הקווקז, אירוע שמוגדר על ידם כרצח עם, הן מקהילת הלהט"ב שמחתה על האווירה ההומופובית ברוסיה, והן ממגוון תחומים אחרים. עם זאת, זכתה האולימפיאדה גם לביקורות חיוביות.

הספורטאים הרוסים השתתפו בכל אחד מ-15 הענפים, ובסך הכול ייצגו את רוסיה מספר שיא של 232 ספורטאים. רוסיה זכתה במשחקים אלה ב-29 מדליות (מתוכן 11 מדליות זהב). על הופעת המשלחת העיבה תופעת מאורגנת ושיטתית של אימרוץ ספורטאיה. 4 מדליות נשללו מספורטאי רוסיה בשל אימרוץ וספורטאים רבים נפסלו.

בהחלקה אמנותית זכו הרוסים ב-5 מדליות, מהן 3 מדליות זהב. אדלינה סוטניקובה ניצח בתחרות היחידות, ובתחרות הזוגות דורגו שני זוגות רוסים במקומות הראשונים: טטיאנה וולוסוז'אר ומקסים טרנקוב זכו בזהב וקסניה סטולבובה ופדור קלימוב זכו בכסף. בתחרות הריקוד על הקרח זכו ילנה איליניך וניקיטה קצלפוב במדליית ארד. כל שלושת הזוגות היו שותפים גם לזכייתה של הנבחרת הרוסית במדליית הזהב בתחרות הנבחרות. יבגני פלושנקו היה אף הוא שותף לזכייה זו, וזו הייתה המדליה האולימפית הרביעית שלו.

ענף נוסף בו זכו הרוסים ב-5 מדליות היה החלקה מהירה במסלול קצר, ענף שבו בעבר לא זכו בו הרוסים להישגים גבוהים. ויקטור אן, מחליק דרום קוריאני שקיבל אזרחות רוסית ב-2011, זכה במדליות זהב במרוצים ל-500 ול-1000 מטר ובמדליית ארד במרוץ ל-1500 מטר. מחליק נוסף, ולדימיר גריגורייב, זכה במדליית כסף במרוץ ל-1500 מטר. שניהם היו שותפים לזכייה במדליית הזהב במרוץ השליחים ל-5000 מטר, בו קבעו הרוסים שיא אולימפי חדש, 6:42.100 דקות.

גם בגלישת שלג הגיעו הרוסים להישגים גבוהים מבעבר, וגם בענף זה היה זה הודות לספורטאי מתאזרח, ויק ויילד, יליד ארצות הברית. ויילד זכה בשתי מדליות זהב, בסלאלום מקביל ובסלאלום מקביל ענק. ניקולאי אוליונין זכה במדליית כסף בקרוס ואלנה זווארזינה זכתה במדליית ארד בסלאלום מקביל ענק. גולשי המזחלות אלכסנדר זובקוב ואלכסיי ווייוודה זכו במדליית זהב בתחרות הזוגות, ובמדליית זוגות נוספת במקצה הרביעיות, אך שתי המדליות נשללו מרוסיה בשל אימרוץ. במרוץ הסקי למרחקים ל-50 ק"מ זכו רוסים בשלושת המקומות הראשונים: אלכסנדר לגקוב בזהב, מקסים וילגז'אנין בכסף ואיליה צ'רנוסוב בארד. לגקוב ווילגז'אנין היו שותפים גם לזכייתם של השליחים במדליית כסף במרוץ ל-10X4 ק"מ, ווילגז'אנין זכה במדליית כסף שלישית, במרוץ הזוגות, יחד עם ניקיטה קריוקוב.

במרוץ השליחים בביאתלון זכו הרוסים במדליית זהב. הביאתלטיות זכו במדליית כסף אך זו נשללה מהן, כמו גם מדליית הכסף של אולגה וילוחינה ספרינט. ביאתלט נוסף, יבגני גרניצ'ב, זכה במדליית ארד במרוץ ל-20 ק"מ. בסקלטון, שיפר אלכסנדר טרטיאקוב את הישגו מוונקובר וזכה במדליית זהב, וילנה ניקיטינה זכתה במדליית כסף. אלברט דמצ'נקו זכה בשתי מדליות כסף בלוז', במקצה היחידים ובמרוץ השליחים המעורב. המחליקה המהירה אולגה פטקולינה זכתה במדליית כסף במרוץ ל-500 מטר, ואולגה גראף זכתה בשתי מדליות ארד, במרוץ ל-3000 ק"מ ובמרוץ המרדף הקבוצתי. במדליית ארד נוספת זכה אלכסנדר סמישליאייב, בסקי חופשי. נבחרת הגברים בהוקי קרח סיימה במקום החמישי, ונבחרת הנשים סיימה במקום השישי, בפעם השלישית ברציפות.

בהמשך בהתאם להחלטות הוועד האולימפי הבין-לאומי בוטלה הענקת 3 מדליות לרוסיה לרבות 2 מדליות זהב לאלכסיי וובודה.


קובץ:2014 Winter Olympics opening ceremony (2014-02-07) 04.jpeg|המשלחת הרוסית נכנסת לאצטדיון פישט בטקס הפתיחה של אולימפיאדת סוצ'י
קובץ:Viktor Ahn in 2014 Winter Olympics.jpg|ויקטור אן על הפודיום בסוצ'י, לאחר ניצחונו במרוץ ל-500 מטר
קובץ:Bobsleigh2 Sochi2014.jpg|גולשי המזחלות אלכסנדר זובקוב ואלכסיי ווייוודה קופצים על הפודיום בסוצ'י


## משלחת הספורטאים האולימפיים מרוסיה

### אולימפיאדת פיונגצ'אנג (2018)
ממוזער|הספורטאים הרוסיים שנשלחו לאולימפיאדה, בצילום קבוצתי עם נשיא רוסיה ולדימיר פוטין. 31 בינואר 2018
ב-5 בדצמבר 2017 הודיע הוועד האולימפי הבין-לאומי על הרחקתה של רוסיה מהמשחקים, עקב אמרצה נרחבת ומאורגנת של ספורטאיה בתוכנית שזכתה לחסות ממשלתית. נקבע שהדגל הרוסי לא יונף וההמנון הרוסי לא ינוגן אם ספורטאיה יזכו במקום הראשון. ספורטאים בודדים שנמצאו נקיים מסמים ממריצים התחרו תחת הדגל של הוועד האולימפי הבין-לאומי וכונו **אתלטים אולימפיים מרוסיה** (Olympic Athletes from Russia, קוד OAR). בסך הכול הותר ל-169 ספורטאים רוסיים להשתתף.

סמיון יליסטראטוב, היה הספורטאי הרוסי הראשון שזכה במדליה, לאחר שזכה במדליית ארד בתחרות החלקה מהירה במסלול הקצר בריצת 1,500 מטר.

בהחלקה אמנותית הרוסים זכו במדליית כסף בתחרות הנבחרות. המחליקות אלינה זגיטובה ויבגניה מדבדבה שברו שיאים עולמיים בתחרות הקצרה ולאחר התחרות המשולבת זכו במדליית זהב וכסף בהתאמה.

בקרלינג הזוג אנסטסיה בריזגאלובה ואלכסנדר קרושלניסקי זכו במדליית הארד, לראשונה בתולדות הענף, לאחר שהשניים גברו על נורווגיה בתוצאה 4:8 במשחק על המקום השלישי. בשתי הבדיקות שנערכו ב-18 וב-20 בפברואר נמצא קרושלניסקי חיובי באימרוץ ומאחר שנחשד שהשתמש במלדוניום הם נאלצו להחזיר את המדליה בה זכו. גם גולשת המזחלות (בובסליי) נאדז'דה סרגייבה נחשדה באמרוץ ואף הודתה בכך ועזבה מיוזמתה את הכפר האולימפי למוסקבה, לאחר שבבדיקות ראשוניות נמצא בדמה החומר האסור טרימתאזידין.

בסקי למרחקים הספורטאים מרוסיה השיגו 9 מדליות, 6 מהם ארד. אלכסנדר בולשונוב סיים במקום השלישי במרוץ הספרינט וזכה במדליית ארד ובמדליית כסף במרתון ספרינט בסגנון קלאסי למרחק 50 ק"מ. למקום השלישי הגיע בן ארצו אנדריי לרקוב, שזכה במדליית ארד. יוליה בלורוקובה זכתה אף היא במדליית ארד בספרינט לאחר שסיימה שלישית ודניס ספיצוב סיים שלישי בריצת 15 ק"מ וכך גם נבחרת הסקי בקרוס-קאנטרי זכתה במדליית הארד, בנוסף זכו הרוסים במדליית הכסף במרוץ שליחים למרחק 4 ק"מ. בקפיצת סקי בסגנון חופשי המשלחת זכתה במדליית ארד, כאשר איליה בורוב סיים במקום השלישי בתחרות וכך גם סרגיי רידזיק שסיים שלישי בסקי קרוס בסגנון חופשי. דניס ספיצוב ואלכסנדר בולשונוב זכו גם במדליית כסף בספרינט קבוצתי בסגנון חופשי. גולש הסקלטון ניקיטה טרגובוב זכה במדליית כסף והגולשת נטליה וורונינה זכתה במדליית ארד בתחרות החלקה מהירה למרחק 5,000 מטרים.

בהוקי קרח נבחרת הנשים העפילה לחצי גמר הטורניר, לראשונה בתולדותיה וסיימה במקום הרביעי. נבחרת הגברים העפילה לראשונה מזה 20 שנה לגמר טורניר ההוקי קרח וזכתה במדליית זהב לראשונה בתולדותיה.

## משלחת הוועד האולימפי הרוסי

### אולימפיאדת טוקיו (2020)
לקראת אולימפיאדת טוקיו 2020, רוסיה הושעתה מלהשתתף בטורנירים ובסבבים רשמיים בכל המקצועות עקב מציאת סמים אסורים בקרב רבים מהמתעמלים והאתלטיות שלהם. אולם לאחר עתירה של חלק מהמתעמלים, שבקשו לבטל את העונש הקולקטיבי – הותר לחלקם להשתתף, אך במקום לייצג את מדינת רוסיה על מדיהם ובתוצאות המסכים, תחת דגל רוסיה ועם ההמנון הרוסי (במקרה של מדליית זהב) – הם נאלצו לייצג את "**[[הוועד האולימפי הרוסי]]**" (**ROC**) בלבד על מדיהם ובתוצאות המסכים, תחת הדגל של הוועד האולימפי הרוסי, ובמקום המנון בחרו בשיר של מוזיקה קלאסית: הקונצ'רטו לפסנתר מס' 1 של המלחין הרוסי צ'ייקובסקי.

לאולימפיאדת טוקיו, שנערכה בקיץ 2021, שלח הוועד האולימפי הרוסי 329 ספורטאים.

את המדליה הראשונה שלה השיגה המשלחת בענף קליעה בירי ספורטיבי באמצעות רובה אוויר למרחק 10 מטר, עם זכייתה של אנסטסיה גלאשינה במדליית כסף. במוקדמות היא סיימה שמינית, המקום האחרון שעדיין אפשר לה להעפיל לגמר. בתחרות הגמר, לאחר שהציגה ירייה אחרונה חלשה, היא זכתה במקום השני והביאה את המדליה האולימפית הראשונה לרוסיה באולימפיאדת 2020. חברתה למשלחת, ויטלינה בצרשקינה, זכתה במדליית זהב בתחרות ירי ספורטיבי באקדח אוויר ממרחק 10 מטרים.

מיכאיל ארטאמונוב זכה במדליית ארד בטאקוונדו בקטגוריית משקל עד 58 ק"ג. ארטאמונוב הפסיד בשמינית גמר, אך מכיוון שיריבו מוחמד ח'ליל ג'נדובי התוניסאי עלה לגמר, הרוסי קיבל הזדמנות להתמודד על הארד. בדו-קרב ניחומים ניצח ארטמונוב את סולומון דמס האתיופי (27:5) ולבסוף במשחק על המקום השלישי הוא גבר על לוקאס גוזמן הארגנטינאי בדרך לזכייה במדליית הארד. בנוסף, טטיאנה מינינה השיגה מדליית כסף בטאקוונדו נשים בקטגוריית משקל עד 58 ק"ג.

בהמשך השיגה הנבחרת מדליות בענפים כמו סיוף, שחייה, טניס, ג'ודו והתעמלות מכשירים.

### אולימפיאדת בייג'ינג (2022)

המשלחת השתתפה בשם "הוועד האולימפי הרוסי" (ROC) לאור העונש שהוטל עליה בדצמבר 2019 על ידי הסוכנות העולמית נגד סמים בספורט בשל פעילות מדינתית מאורגנת לרמאות בבדיקות סמים.

ממוזער|דגל "ספורטאים אינדיבידואלים ניטרליים", ועליו הקוד AIN|250px|שמאל

## ספורטאים אינדיבידואלים ניטרליים

לקראת אולימפיאדת פריז (2024) הושעתה רוסיה עקב פלישת רוסיה לאוקראינה וכן בלארוס שמסייעת לרוסיה. הוועד האולימפי הבין-לאומי הקים מסגרת ייצוגית חדשה **[[ספורטאים אינדיבידואלים ניטרליים]]** לספורטאים מרוסיה ומבלארוס שאושרו להשתתף בשנת 2024 באולימפיאדת פריז ובמשחקים הפאראלימפיים. הקוד של מסגרת ייצוגית זו הוא **AIN**.
#### אולימפיאדת פריז (2024)
הספורטאים השיגו באולימפיאדה זו מדליית זהב אחת ו-2 מדליות כסף: איוואן ליטווינוביץ' וויאלטה בארדזילואוסקאיה הבלארוסים זכו במדליית זהב וכסף, בהתאמה, בענף טרמפולינה (התעמלות). הבלארוסי יבגני זולוטי זכה במדליית כסף בחתירה.
#### אולימפיאדת מילאנו (2026)

## היריבות עם ארצות הברית
היריבות האולימפית הגדולה ביותר במשחקים האולימפיים היא בין רוסיה על נגזרותיה (בייחוד ברית המועצות) לארצות הברית.
### אולימפיאדות קיץ

בסך הכול, ארצות הברית השיגה 1,022 מדליות זהב ו-2,523 מדליות סך הכול (בשנים 1896 ואילך), בעוד רוסיה (על נגזרותיה כמו האימפריה הרוסית וברית המועצות, מאז 1900) השיגה 588 מדליות זהב ו-1,548 מדליות בסך הכול.

### אולימפיאדות חורף
בסטטיסטיקה נכללו המדליות של ברית המועצות, הנבחרת המאוחדת, רוסיה והספורטאים האולימפיים מרוסיה יחד עם אלה של ארצות הברית מאז 1956.

ארצות הברית השיגה מאז 1924, 105 מדליות זהב ו-305 מדליות בסך הכול בעוד רוסיה (על נגזרותיה) השיגה 136 מדליות זהב ו-355 מדליות בסך הכול.

## מחלוקות
ממוזער|אולימפיאדת מוסקבה, שכונתה "משחקי הכימאים".
רוסיה הואשמה בניהול סימום שיטתי בספורט הרוסי, מה שהביא לכך ש-43 מדליות אולימפיות ועשרות זכיות באליפויות עולם נושלו מהמתחרים הרוסים: המרב מכל מדינה ויותר מ-30% מסך המדליות העולמי. ברוסיה יש הכי הרבה מתחרים שנתפסו בסמים במשחקים האולימפיים בעולם, עם יותר מ-200. הסמים הרוסיים נבדלים מסמים במדינות אחרות מכיוון שעל פי האשמות שהוטחו על ידי מדינות המערב, ברוסיה סופקו סטרואידים ותרופות אחרות לאנשי ספורט על ידי המדינה. בשל הפרות נרחבות של חוקי סמים, כולל ניסיון לחבל בחקירות מתמשכות תוך מניפולציה של נתוני מחשב, בשנת 2019. הסוכנות העולמית למלחמה בסמים בספורט הסירה את רוסיה מכל התמודדות באירועי ספורט גדולים כולל המשחקים האולימפיים למשך ארבע שנים. איסור זה הופחת מאוחר יותר לשנתיים בשנת 2020 על ידי בית הדין לבוררות בספורט (CAS) בעקבות ערעור של רוסיה. מתחרים מרוסיה רשאים להתחרות בתחרויות בין-לאומיות תחת דגל נייטרלי.

על פי העיתונאי הבריטי אנדרו ג'נינגס, קולונל ק.ג.ב. הצהיר כי קציני הסוכנות הוצבו ברשויות למלחמה בסמים בספורט של הוועד האולימפי הבין-לאומי (IOC) כדי לערער על בדיקות הסמים וכי המתחרים הסובייטים "חולצו במאמץ אדיר". בהקשר לאולימפיאדת הקיץ 1980, מחקר אוסטרלי משנת 1989 טען ש"אין כמעט זוכה במדליה במשחקים במוסקבה, בוודאי שאין זוכה במדליית זהב, שאינו על סם כלשהו: בדרך כלל כמה סוגים. משחקי מוסקבה היו יכולים גם להיקרא 'משחקי הכימאים'." מסמכים שהתקבלו בשנת 2016 חשפו תוכניות סובייטיות למערכת סימום ברחבי המדינה לקראת אולימפיאדת הקיץ 1984 בלוס אנג'לס. במסמך פורטו פעולות הסטרואידים הקיימות של התוכנית, יחד עם הצעות לשיפורים נוספים. התכנית הוכנה על ידי ד"ר סרגיי פורטוגלוב מהמכון לתרבות גופנית. פורטוגלוב היה גם אחת הדמויות המרכזיות שהיו מעורבות ביישום תוכנית הסימום הרוסית לפני אולימפיאדת הקיץ 2016.

בשנת 2008 הושעו שבעה אתלטים רוסיים לקראת אולימפיאדת הקיץ בבייג'ינג בגלל מניפולציה של דגימות השתן שלהם. מספר ביאתלטים רוסים היו מעורבים בעבירות סימום לקראת האולימפיאדה בשנת 2010 ונשיא איגוד הביאתלון הבין-לאומי, אנדרס בסברג, אמר: "אנו מתמודדים עם סימום שיטתי בהיקפים גדולים באחת הקבוצות החזקות בעולם." סקירת 7,289 דגימות דם מ-2,737 מתחרים בשנים 2001–2009, מצא כי מספר הדגימות החשודות מ"ארץ A" חרג במידה ניכרת ממדינות אחרות. אחד המחברים אמר כי ארץ A היא רוסיה. באוקטובר 2009, מזכיר הכללי של איגוד האתלטיקה הבין-לאומי, פייר וייס, כתב לוולנטין בלחצ'נייב כי דגימות דם של ספורטאים רוסים "רשמו כמה מהערכים הגבוהים ביותר שנראו מאז שהחל האיגוד בבדיקות" וכי בדיקות מאליפות העולם ב-2009 "מעידות מאוד על התעללות שיטתית במוצרי סימום או מוצרים הקשורים לכך."

בשנת 2010, עובד ב (RUSADA), ויטלי סטפנוב, החל לשלוח מידע לסוכנות העולמית למניעת סימום בספורט (WADA) בטענה כי RUSADA מאפשרת סימום מערכתי באתלטיקה. לדבריו, הוא שלח 200 מיילים וחמישים מכתבים במהלך שלוש שנים. בדצמבר 2012 שלחה דריה פישלצ'ניקובה מייל ל-WADA ובו פרטים על תוכנית לכאורה בסמים המופעלים על ידי המדינה ברוסיה. על פי ה"ניו יורק טיימס", האימייל הגיע לשלושה בכירים ב-WADA אך הסוכנות החליטה לא לפתוח חקירה אלא העבירה את הודעת הדוא"ל שלה לבכירים במשרד הספורט הרוסי. באפריל 2013, לאחר שנכשל במבחן הסמים בפעם השנייה (לאחר איסור סמים קודם לשנתיים בשנת 2008–2010), נאסרה פישצ'לניקובה על ידי איגוד האתלטיקה הרוסית (RusAF) למשך עשר שנים, במהלך שתואר כנקמה נגדה. תוצאותיה ממאי 2012 בוטלו ובכך הציבו אותה בדרך לאבד את המדליה האולימפית שלה. העיתונאי הבריטי ניק האריס אמר כי יצר קשר עם הוועד האולימפי הבין-לאומי בטענות על מעבדתו של גריגורי רודצ'נקוב במוסקבה בתחילת יולי 2013. לדברי סטפנוב, "אפילו ב-WADA היו אנשים שלא רצו להוציא את הסיפור הזה", אך לדבריו, אדם בארגון קישר אותו עם רשת ARD הגרמנית. החוקר הראשי של WADA, ג'ק רוברטסון, סבר כי הארגון אינו שייך לפעול וכי יש צורך בתשומת לב תקשורתית, ולכן הוא קיבל את אישורו של מנכ"ל WADA, דייוויד האומן, לפנות לכתב תחקיר בשם האג'ו ספלט, שבעבר דיווח על סמים במזרח גרמניה ובמדינות אחרות. בדצמבר 2014 שידרה הרשת את סרטו התיעודי של ספלט, "Geheimsache Doping: 'Wie Russia seine Sieger macht'" ("סוד הסימום: 'איך רוסיה יוצרת את אלופותיה'"), שחשף מעורבות של המדינה הרוסית לכאורה בסימום שיטתי ותיארה זאת כסימום "בסגנון מזרח גרמני". בסרט התיעודי טענו סטפנוב ואשתו יוליה סטפנובה (לבית רוסנובה) כי גורמים באתלטיקה רוסית סיפקו חומרים אסורים בתמורה ל-5% מהרווח של הספורטאי וכן זייפו בדיקות בשיתוף עם שוטרי השירות הפדרלי למלחמה בסמים. הוא כלל שיחות שהוקלטו בסתר על ידי סטפנובה, למשל עם הספורטאית הרוסית מריה סבינובה שאמרה כי אנשים במעבדה לבדיקת סמים במוסקבה כיסו את הסמים שלה. הרצה הרוסית למרחקים ארוכים ליליה שובוחובה שילמה לכאורה 450 אלף יורו כדי לחפות על תוצאת הסמים החיובית שלה. על פי הטענות, ד"ר סרגיי פורטוגלוב מהמכון לתרבות גופנית, המואשם בארגון סמים בחסות ברית המועצות, עוד מתחילת שנות השמונים, היה מעורב גם בתוכנית הסימום הרוסית.

באולימפיאדת הקיץ בשנת 2021 הורשו לא יותר מעשרה רוסים להתחרות בתחרות האתלטיקה ולא יותר משני רוסים (זכר ואישה אחת) הורשו להתחרות בתחרות הרמת משקולות בשל חשד לסימום. שני חותרים רוסים מוסמכים, ניקיטה מורצ'יוב ופאבל סורין, הוחלפו בצוות החתירה לאחר שנבדקו חיוביים לגבי החומר האסור מלדוניום ושני שחיינים רוסיים מוסמכים, ורוניקה אנדרוסנקו ואלכסנדר קודשב, הורחקו מנבחרת השחייה על סמך עדויות מטעם מוסקבה נגד מעבדת הסמים. בערעור ל-CAS, אנדרוסנקו וקודאשוב הוחזרו לנבחרת השחייה ואושרו להתחרות. טענות על סימום הועלו גם במהלך אולימפיאדת 2021 נגד הספורטאים הרוסיים שכן זכו במדליות זהב.

על פי סוכנות הידיעות רויטרס, טרולים רוסים היו מעורבים בהפצת ההאשטאג בטוויטר #NoRussiaNoGames בעקבות הודעת הוועד האולימפי הבין-לאומי כי רוסיה הושעתה מאולימפיאדת החורף 2018. אחד החשבונות שזוהה על ידי רויטרס כמניע פעילות סביב #NoRussiaNoGames היה @ungestum, המפרט את מיקומו בעיר הרוסית אורנבורג. חשבון זה שלח 238 ציוצים המורכבים מהאשטג בלבד למשתמשים אחרים מאז הוכרז האיסור, מה שמעיד כי אלה נוצרו במחשב. הקמפיין זכה גם לקידום גבוה על ידי קבוצה של לפחות חמישה חשבונות שצייצו את ההאשטאג פעמים רבות יחד עם קישורים שלא היו קשורים לכתבות חדשות בשפה הרוסית ושוב פרסמו ציוצים זה מזה. אחד מהחשבונות האלה, @03_ppm, שלח לפחות 275 ציוצים כאלה. על פי החשדות חשבונות אלה הופעלו על ידי הסוכנות לחקר האינטרנט.

## מדליות

### רוסיה
#### לפי אולימפיאדה

**באולימפיאדות הקיץ:**

width="20px"|

**באולימפיאדות החורף:**

#### לפי ענף

**בענפי הקיץ:**

width="20px"|

**בענפי החורף:**

### משלחת הספורטאים הרוסים

#### לפי אולימפיאדה
**באולימפיאדות החורף:**

width="20px"|

#### לפי ענף
**בענפי החורף:**

### משלחת הוועד האולימפי הרוסי
#### לפי אולימפיאדה

**באולימפיאדות הקיץ:**

width="20px"|

**באולימפיאדות החורף:**

#### לפי ענף

**בענפי הקיץ:**

width="20px"|

**בענפי החורף:**

## ראו גם
* ברית המועצות במשחקים האולימפיים
* האימפריה הרוסית במשחקים האולימפיים
* רוסיה במשחקים הפאראלימפיים
* רוסיה במשחקים האולימפיים לנוער

## קישורים חיצוניים

* אתר הוועד האולימפי הרוסי 

## הערות שוליים

קטגוריה:רוסיה: ספורט
קטגוריה:מדינות במשחקים האולימפיים